Avis juridique important

|

31983L0181

Οδηγία 83/181/ΕΟΚ του Συμβουλίου της 28ης Μαρτίου 1983 για τον καθορισμό του πεδίου εφαρμογής του άρθρου 14 παράγραφος 1 περίπτωση δ) της οδηγίας 77/388/ΕΟΚ για την απαλλαγή από το φόρο προστιθέμενης αξίας ορισμένων οριστικών εισαγωγών αγαθών

Επίσημη Εφημερίδα αριθ. L 105 της 23/04/1983 σ. 0038 - 0058 Φινλανδική ειδική έκδοση: Κεφάλαιο 9 τόμος 1 σ. 0096  Ισπανική ειδική έκδοση: Κεφάλαιο 09 τόμος 1 σ. 0135  Σουηδική ειδική έκδοση: Κεφάλαιο 9 τόμος 1 σ. 0096  Πορτογαλική ειδική έκδοση : Κεφάλαιο 09 τόμος 1 σ. 0135

ΟΔΗΓΙΑ ΤΟΥ ΣΥΜΒΟΥΛΙΟΥ της 28ης Μαρτίου 1983 για τον καθορισμό του πεδίου εφαρμογής του άρθρου 14 παράγραφος 1 περίπτωση δ) της οδηγίας 77/388/ΕΟΚ για την απαλλαγή από το φόρο προστιθεμένης αξίας ορισμένων οριστικών εισαγωγών αγαθώνΤΟ  ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 99 και 100,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2) τη γνώμη της Οικονομικής και Κοινωνικής Επιτροπής (3),  Εκτιμώντας:  ότι, δυνάμει του άρθρου 14 παράγραφος 1 περίπτωση β) της οδηγίας 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των Κρατών μελών των σχετικών με τους φόρους κύκλου εργασιών - κοινό σύστημα φόρου προστιθεμένης αξίας:  ομοιόμορφη φορολογική βάση (4), τα Κράτη μέλη, με την επιφύλαξη άλλων κοινοτικών διατάξεων και με τις προϋποθέσεις που ορίζουν, ιδίως, για να αποτρέψουν κάθε ενδεχόμενη φοροδιαφυγή, φοροαποφυγή ή κατάχρηση, απαλλάσσουν τις οριστικές εισαγωγές αγαθών τα  οποία δικαιούνται τελωνειακής ατέλειας εκτός από αυτές που προβλέπει το Κοινό Δασμολόγιο, ή θα μπορούσαν να επωφεληθούν από τις ατέλειες αυτές, αν εισήγοντο από τρίτη χώρα- ότι, βάσει της παραγράρου 2 του άρθρου 14 της εν λόγω οδηγίας, η Επιτροπή έχει υποχρέωση να υποβάλει στο Συμβούλιο προτάσεις, για τον καθορισμό κοινοτικών φορολογικών κανόνων, με τις οποίες θα προσδορίζεται το πεδίο εφαρμογής των απαλλαγών που προβλέπει  η παράγραφος 1 του εν λόγω άρθρου και οι πρακτικές λεπτομέρειες της εφαρμογής τους- ότι, άν και είναι επιθυμητό να επιτευχθεί όσο το δυνατό μεγαλύτερη ενότητα ανάμεσα στο τελωνειακό καθεστώς και το καθεστώς που διέπει το φόρο προστιθεμένης αξίας, είναι εξίσου αναγκαίο να ληφθούν υπόψη για την εφαρμογή του τελευταίου αυτού καθεστώτος οι  διαφορές από άποψη σκοπού και διάρθρωσης ανάμεσα στους δασμούς και στο φόρο προστιθεμένης αξίας- ότι για το φόρο προστιθεμένης αξίας πρέπει να θεσπιστεί διαφορετικό καθεστώς αν οι εισαγωγές προέρχονται από τρίτες χώρες ή από άλλα Κράτη μέλη, κατά το μέτρο που αυτό απαιτείται για τους στόχους της φορολογικής εναρμόνισης- ότι οι απαλλαγές κατά την  εισαγωγή μπορεί να παρέχονται μόνο αν δεν υπάρχει κίνδυνος να θιγούν από την παροχή αυτή οι συνθήκες ανταγωνισμού της εσωτερικής αγοράς- ότι ορισμένες ατέλειες, που ισχύουν στα Κράτη μέλη, απορρέουν από συμβάσεις με τρίτες χώρες ή με άλλα Κράτη μέλη, οι οποίες, λόγω του αντικειμένου τους, αφορούν μόνο τα Κράτη μέλη που τις έχουν υπογράψει- ότι δεν χρειάζεται να καθοριστούν σε κοινοτικό  επίπεδο οι προϋποθέσεις χορήγησης παρόμοιων ατελειών- ότι αρκεί να εξουσιοδοτηθούν τα ενδιαφερόμενα Κράτη μέλη για τη διατήρησή τους,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:   Άρθρο 1  1. Το πεδίο εφαρμογής των απαλλαγών από το φόρο προστιθεμένης αξίας, που προβλέπει το άρθρο 14 παράγραφος 1 περίπτωση δ) της οδηγίας 77/388/ΕΟΚ, και οι πρακτικές λεπτομέρειες εφαρμογής τους που προβλέπει η παράγραφος 2 του άρθρου 14 της ίδιας  οδηγίας, ορίζονται από τις διατάξεις της παρούσας οδηγίας. Σύμφωνα με τα ανωτέρω άρθρα, τα Κράτη μέλη εφαρμόζουν τις απαλλαγές που προβλέπει η παρούσα οδηγία, με τους όρους που εκείνα καθορίζουν προκειμένου να εξασφαλίσουν την ορθή και απλή εφαρμογή των  απαλλαγών και να αποτρέψουν κάθε ενδεχόμενη φοροδιαφυγή, φοροαποφυγή ή κατάχρηση.  2. Για την εφαρμογή της παρούσας οδηγίας, νοούνται ως:  α) "εισαγωγές", οι οριστικές εισαγωγές, όπως καθορίζονται από το άρθρο 7 της οδηγίας 77/388/ΕΟΚ, και η θέση σε ανάλωση κατά την έξοδο από ένα από τα καθεστώτα τα οποία προβλέπει το άρθρο 16 παράγραφος 1 της εν λόγω οδηγίας ή κατά την έξοδο από ένα  καθεστώς προσωρινής εισαγωγής ή διαμετακόμισης,  β) "προσωπικά είδη", τα είδη που προορίζονται για προσωπική χρήση των ενδιαφερομένων ή για τις ανάγκες του νοικοκυριού τους.  Αποτελούν "προσωπικά είδη" ιδίως:  - η οικοσυσκευή,  - τα ποδήλατα και οι μοτοσυκλέτες, τα αυτοκίνητα ιδιωτικής χρήσεως και τα οχήματα που ρυμουλκούνται από αυτά, τα τροχόσπιτα, τα σκάφη αναψυχής και τα ιδιωτικά αεροπλάνα.  Αποτελούν, επίση, "προσωπικά είδη" οι οικιακές προμήθειες που προορίζονται να καλύψουν συνήθεις οικογενειακές ανάγκες, τα οικόσιτα και τα ιππευόμενα ζώα.  Τα προσωπικά είδη δεν πρέπει να παρουσιάζουν με το είδος και την ποσότητά τους οποιοδήποτε εμπορικό ενδιαφέρον, ούτε να προορίζονται για οικονομική δραστηριότητα με την έννοια του άρθρου 4 της οδηγίας 77/388/ΕΟΚ. Παρ' όλα αυτά, αποτελούν επίσης  προσωπικά είδη τα φορητά όργανα μηχανικών ή ελεύθερων τεχνών που είναι απαραίτητα για την άσκηση του επαγγέλματος του ενδιαφερομένου,  γ) "οικοσυσκευή", τα προσωπικά αντικείμενα, ο οικιακός ρουχισμός και τα είδη επίπλωσης ή εξοπλισμού που προορίζονται για προσωπική χρήση των ενδιαφερομένων ή για τις ανάγκες του νοικοκυριού τους,  δ) "οινοπνευματώδη προϊόντα", τα προϊόντα (ζύθοι, οίνοι, απεριτίφ από οίνο ή οινόπνευμα, αποστάγματα, ηδύποτα και οινοπνευματώδη ποτά, κλπ.) που υπάγονται στις κλάσεις 22.03 έως 22.09 του Κοινού Δασμολογίου,  ε) "Κοινότητα", τα εδάφη των Κρατών μελών όπου εφαρμόζεται η οδηγία 77/388/ΕΟΚ.   ΤΙΤΛΟΣ I ΕΙΣΑΓΩΓΗ ΠΡΟΣΩΠΙΚΩΝ ΕΙΔΩΝ ΠΟΥ ΑΝΗΚΟΥΝ ΣΕ ΦΥΣΙΚΑ ΠΡΟΣΩΠΑ ΠΟΥ ΠΡΟΕΡΧΟΝΤΑΙ ΑΠΟ ΧΩΡΕΣ ΕΚΤΟΣ ΚΟΙΝΟΤΗΤΑΣ   Κεφάλαιο I Προσωπικά είδη που ανήκουν σε φυσικά πρόσωπα τα οποία μεταφέρουν τη συνήθη κατοικία τους από τρίτη χώρα στην Κοινότητα   Άρθρο 2  Με την επιφύλαξη των διατάξεων των άρθρων 3 έως 10, απαλλάσσονται του φόρου προστιθεμένης αξίας κατά την εισαγωγή τα προσωπικά είδη που ανήκουν σε φυσικά πρόσωπα τα οποία μεταφέρουν τη συνήθη κατοικία τους από χώρα εκτός της Κοινότητας σε  Κράτος μέλος της Κοινότητας.   Άρθρο 3  Η απαλλαγή περιορίζεται στα προσωπικά είδη τα οποία:  α) εκτός από ειδικές περιπτώσεις που δικαιολογούνται από τις περιστάσεις, βρίσκονταν στην κατοχή του ενδιαφερομένου και, εφόσον πρόκειται για μη αναλώσιμα αγαθά, χρησιμοποιήθηκαν από αυτόν στον τόπο της προηγούμενης συνήθους κατοικίας του επί 6  τουλάχιστον μήνες πριν από την ημερομηνία κατά την οποία έπαψε να έχει τη συνήθη κατοικία του εκτός της Κοινότητας,  β) προορίζονται για την ίδια χρήση στον τόπο της νέας συνήθους κατοικίας του.  Εξάλλου, τα Κράτη μέλη μπορούν να εξαρτήσουν την απαλλαγή από την προϋπόθεση ότι τα είδη αυτά έχουν καταβάλει, στη χώρα καταγωγής ή στη χώρα προέλευσης, τις τελωνειακές ή/και φορολογικές επιβαρύνσεις στις οποίες κανονικά υποβάλλονται.   Άρθρο 4  Η απαλλαγή παρέχεται μόνο σε πρόσωπα που είχαν συνήθη κατοικία εκτός της Κοινότητας τουλάχιστον τους τελευταίους 12 συνεχείς μήνες.  Πάντως, οι αρμόδιες αρχές μπορούν να επιτρέψουν παρεκκλίσεις από τον κανόνα του πρώτου εδαφίου, υπό τον όρο ότι ο ενδιαφερόμενος είχε πράγματι την πρόθεση να παραμείνει έξω από την Κοινότητα για 12 τουλάχιστον μήνες.   Άρθρο 5  Εξαιρούνται από την απαλλαγή:  α) τα οινοπνευματώδη προϊόντα,  β) ο καπνός ή τα προϊόντα του καπνού,  γ) τα μέσα μεταφοράς δημοσίας χρήσεως,  δ) τα υλικά για επαγγελματική χρήση εκτός από τα φορητά όργανα μηχανικών ή ελεύθερων τεχνών.  Μπορούν, επίσης, να εξαιρεθούν από την απαλλαγή τα οχήματα μεικτής χρήσεως τα οποία χρησιμοποιούνται για εμπορικούς και επαγγελματικούς σκοπούς.   Άρθρο 6  Εκτός από ειδικές περιστάσεις, η απαλλαγή παρέχεται μόνο για τα προσωπικά είδη που δηλώνονται για οριστική εισαγωγή πριν παρέλθει η δωδεκάμηνη προθεσμία που αρχίζει την ημερομηνία κατά την οποία ο ενδιαφερόμενος μεταφέρει τη συνήθη κατοικία του  στο Κράτος μέλος στο οποίο γίνεται η εισαγωγή.  Η εισαγωγή των προσωπικών ειδών μπορεί να πραγματοποιηθεί τμηματικά μέσα στην προθεσμία που προβλέπεται στο προηγούμενο εδάφιο.   Άρθρο 7  1. Μέχρις ότου συμπληρωθεί η δωδεκάμηνη προθεσμία που αρχίζει από την ημερομηνία της δήλωσης για την οριστική εισαγωγή τους, τα προσωπικά είδη για τα οποία χορηγήθηκε απαλλαγή κατά την εισαγωγή δεν μπορεί να αποτελέσουν αντικείμενο  χρησιδανείου, ενεχύρου, μισθώσεως ή μεταβιβάσεως εξ επαχθούς ή χαριστικής αιτίας αν δεν ενημερωθούν προηγουμένως οι αρμόδιες αρχές.  2. Το χρησιδάνειο, το ενέχυρο, η μίσθωση ή η μεταβίβαση που ενεργούνται πριν συμπληρωθεί η προθεσμία της παραγράφου 1 συνεπάγονται την επιβολή του φόρου προστιθεμένης αξίας που αναλογεί, στα συγκεκριμένα είδη, με το συντελεστή που ισχύει κατά την  ημερομηνία συνάψεως του χρησιδανείου, του ενεχύρου, της μισθώσεως ή της μεταβιβάσεως, και με βάση το είδος και την αξία που αναγνωρίζουν ή αποδέχονται οι αρμόδιες αρχές κατά την ίδια ημερομηνία.   Άρθρο 8  1. Κατά παρέκκλιση των διατάξεων του πρώτου εδαφίου του άρθρου 6, η απαλλαγή μπορεί να χορηγηθεί για τα προσωπικά είδη που εισάγονται οριστικά πριν ο ενδιαφερόμενος μεταφέρει τη συνήθη κατοικία του στο Κράτος μέλος στο οποίο γίνεται η εισαγωγή,  εφόσον αυτός αναλάβει την υποχρέωση να τη μεταφέρει πράγματι στο Κράτος αυτό σε προθεσμία 6 μηνών. Η ανάληψη αυτής της υποχρέωσης συνοδεύεται από παροχή ασφάλειας, το είδος και το ποσό της οποίας καθορίζουν οι αρμόδιες αρχές.  2. Σε περίπτωση εφαρμογής των διατάξεων της παραγράφου 1, η προθεσμία του άρθρου 3 υπολογίζεται από την ημερομηνία εισαγωγής στο συγκεκριμένο Κράτος μέλος.   Άρθρο 9  1. Όταν, λόγω των επαγγελματικών του υποχρεώσεων ο ενδιαφερόμενος εγκαταλείπει την εκτός της Κοινότητας χώρα στην οποία είχε τη συνήθη κατοικία του, χωρίς ταυτόχρονα να μεταφέρει την κατοικία αυτή στο έδαφος ενός Κράτους μέλους, αλλά με την  πρόθεση να τη μεταφέρει εκεί αργότερα, οι αρμόδιες αρχές μπορούν να χορηγήσουν απαλλαγή για τα προσωπικά είδη που ο ενδιαφερόμενος μεταφέρει για το σκοπό αυτό στο εν λόγω έδαφος.  2. Η απαλλαγή για τα προσωπικά είδη της παραγράφου 1 παρέχεται με τις προϋποθέσεις των άρθρων 2 έως 7, υπό τον όρο ότι:  α) οι προθεσμίες της περίπτωσης α) του άρθρου 3 και του πρώτου εδαφίου του άρθρου 6 υπολογίζονται από την ημερομηνία της εισαγωγής,  β) η προθεσμία της παραγράφου 1 του άρθρου 7 υπολογίζεται από την ημερομηνία κατά την οποία ο ενδιαφερόμενος πράγματι μετέφερε τη συνήθη κατοικία του στο έδαφος ενός Κράτους μέλους.  3. Η απαλλαγή εξαρτάται, επίσης, από την ανάληψη εκ μέρους του ενδιαφερόμενου της υποχρέωσης να μεταφέρει πράγματι τη συνήθη κατοικία του στο έδαφος ενός Κράτους μέλους, μέσα σε προθεσμία που καθορίζουν οι αρμόδιες αρχές, ανάλογα με την περίπτωση. Οι  αρχές μπορούν να απαιτήσουν να συνοδεύεται η ανάληψη της υποχρέωσης αυτής από παροχή ασφάλειας, το είδος και το ποσό της οποίας καθορίζουν οι ίδιες.   Άρθρο 10  Οι αρμόδιες αρχές μπορούν να παρεκκλινουν από τις διατάξεις των περιπτώσεων α) και β) του άρθρου 3, των περιπτώσεων γ) και δ) του άρθρου 5 και του άρθρου 7, όταν ένα πρόσωπο αναγκάζεται, από εξαιρετικές πολιτικές περιστάσεις, να μεταφέρει τη  συνήθη κατοικία του από μια εκτός της Κοινότητας χώρα στο έδαφος Κράτους μέλους.   Κεφάλαιο II Είδη που εισάγονται με την ευκαιρία γάμου   Άρθρο 11  1. Με την επιφύλαξη των άρθρων 12 έως 15, τα προικώα είδη και λοιπά κινητά έστω και καινούρια, τα οποία ανήκουν σε πρόσωπο που μεταφέρει τη συνήθη κατοικία του από χώρα που βρίσκεται εκτός της Κοινότητας στο έδαφος Κράτους μέλους με την  ευκαιρία του γάμου του, απαλλάσσονται από το φόρο.  2. Απαλλάσσονται, επίσης, τα συνήθη γαμήλια δώρα που αποστέλλονται σε πρόσωπο που συγκεντρώνει τις προϋποθέσεις της παραγράφου 1, από πρόσωπα που έχουν τη συνήθη κατοικία τους σε χώρα που βρίσκεται εκτός της Κοινότητας. Η απαλλαγή χορηγείται για δώρα  των οποίων η αξία δεν υπερβαίνει τα 200 ECU για κάθε δώρο. Πάντως, τα Κράτη μέλη μπορούν να χορηγήσουν απαλλαγή για δώρα αξίας μεγαλύτερης των 200 ECU, εφόσον η αξία κάθε δώρου δεν υπερβαίνει τα 1 000 ECU.  3. Τα Κράτη μέλη μπορούν να εξαρτήσουν την απαλλαγή των ειδών που αναφέρει η παράγραφος 1 από την καταβολή, είτε στη χώρα καταγωγής είτε στη χώρα προέλευσης, των τελωνειακών ή/και φορολογικών επιβαρύνσεων στις οποίες κανονικά υποβάλλονται τα είδη αυτά.    Άρθρο 12  Η απαλλαγή του άρθρου 11 παρέχεται μόνο στα πρόσωπα τα οποία:  α) είχαν τη συνήθη κατοικία τους εκτός της Κοινότητας τουλάχιστον τους τελευταίους 12 συνεχείς μήνες. Μπορεί, πάντως, να επιτραπούν παρεκκλίσεις από τον κανόνα αυτό, υπό τον όρο ότι ο ενδιαφερόμενος είχε πράγματι την πρόθεση να παραμείνει εκτός της  Κοινότητας για διάστημα 12 τουλάχιστον μηνών,  β) προσκομίζουν απόδειξη του γάμου τους.   Άρθρο 13  Εξαιρούνται από την απαλλαγή τα οινοπνευματώδη προϊόντα, ο καπνός και τα προϊόντα του καπνού.   Άρθρο 14  1. Εκτός από εξαιρετικές περιπτώσεις, η απαλλαγή παρέχεται μόνο για τα είδη που εισάγονται οριστικά:  - το νωρίτερο 2 μήνες πριν από την προβλεπόμενη ημερομηνία του εν λόγω γάμου. Στην περίπτωση αυτή, η απαλλαγή μπορεί να εξαρτηθεί από την παροχή κατάλληλης ασφάλειας, το είδος και το ποσό της οποίας καθορίζουν οι αρμόδιες αρχές, και - το αργότερο 4 μήνες μετά την ημερομηνία του γάμου.  2. Η εισαγωγή των ειδών που αναφέρονται στο άρθρο 11 μπορεί να πραγματοποιηθεί τμηματικά, μέσα στις προθεσμίες της παραγράφου 1 του παρόντος άρθρου.   Άρθρο 15  1. Μέχρι τη λήξη προθεσμίας 12 μηνών από την ημερομηνία της δήλωσης για την οριστική εισαγωγή τους, τα προσωπικά είδη για τα οποία χορηγήθηκε απαλλαγή δεν μπορούν να αποτελέσουν αντικείμενο χρησιδανείου, ενεχύρου, μισθώσεως ή μεταβιβάσεως εξ  επαχθούς ή χαριστικής αιτίας, αν δεν ενημερωθούν προηγουμένως οι αρμόδιες αρχές.  2. Το χρησιδάνειο, το ενέχυρο, η μίσθωση ή η μεταβίβαση που πραγματοποιείται πριν από τη λήξη της προθεσμίας της παραγράφου 1, συνεπάγεται την επιβολή του φόρου προστιθεμένης αξίας, που αναλογεί στα συγκεκριμένα είδη, με το συντελεστή που ισχύει κατά  την ημερομηνία συνάψεως του χρησιδανείου, του ενεχύρου, της μισθώσεως ή της μεταβιβάσεως, και με βάση το είδος και την αξία που αναγνωρίζουν ή αποδέχονται οι αρμόδιες αρχές κατά την ίδια ημερομηνία.   Κεφάλαιο III Προσωπικά είδη που αποκτώνται στα πλαίσια κληρονομικής διαδοχής   Άρθρο 16  Με την επιφύλαξη των διατάξεων των άρθρων 17 έως 19, απαλλάσσονται από το φόρο τα προσωπικά είδη τα οποία περιέρχονται είτε εκ διαθήκης είτε εξ αδιαθέτου διαδοχής σε φυσικό πρόσωπο που έχει τη συνήθη κατοικία του σε ένα Κράτος μέλος.   Άρθρο 17  Εξαιρούνται από την απαλλαγή:  α) τα οινοπνευματώδη προϊόντα,  β) ο καπνός ή τα προϊόντα του καπνού,  γ) τα μεταφορικά μέσα δημοσίας χρήσεως,  δ) τα υλικά για επαγγελματική χρήση, εκτός από τα φορητά όργανα μηχανικών η ελεύθερων τεχνών που ήταν απαραίτητα για την άσκηση του επαγγέλματος του κληρομουμένου,  ε) τα αποθέματα πρώτων υλών και κατεργασμένων ή ημικατεργασμένων προϊόντων,  στ) το ζωικό κεφάλαιο και τα αποθέματα γεωργικών προϊόντων που υπερβαίνουν τις ποσότητες που αντιστοιχούν στις κανονικές οικογενειακές ανάγκες.   Άρθρο 18  1. Η απαλλαγή παρέχεται μόνο για τα προσωπικά είδη που εισάγονται οριστικά το αργότερο μέχρι τη λήξη προθεσμίας 2 ετών από την ημερομηνία κατά την οποία τα είδη περιέρχονται στον ενδιαφερόμενο (οριστική ρύθμιση της διαδοχής).  Πάντως, οι αρμόδιες αρχές μπορούν να παρατείνουν την προθεσμία σε ειδικές περιπτώσεις.  2. Η εισαγωγή των ειδών μπορεί να πραγματοποιηθεί τμηματικά μέσα στην προθεσμία της παραγράφου 1.   Άρθρο 19  Οι διατάξεις των άρθρων 16 έως 18 εφαρμόζονται κατ' αναλογία και για τα προσωπικά είδη τα οποία περιέρχονται εκ διαθήκης σε νομικά πρόσωπα που ασκούν μη κερδοσκοπική δραστηριότητα και είναι εγκατεστημένα στην επικράτεια Κράτους μέλους.   ΤΙΤΛΟΣ II ΕΙΔΗ ΙΜΑΤΙΣΜΟΥ, ΣΧΟΛΙΚΟ ΥΛΙΚΟ ΚΑΙ ΑΛΛΑ ΚΙΝΗΤΑ ΕΙΔΗ ΓΙΑ ΜΑΘΗΤΕΣ Ή ΦΟΙΤΗΤΕΣ   Άρθρο 20  1. Απαλλάσσονται από το φόρο ο ιματισμός, το σχολικό υλικό και τα μεταχειρισμένα κινητά πράγματα, που αποτελούν τη συνήθη επίπλωση ενός φοιτητικού δωματίου και ανήκουν σε μαθητές και φοιτητές που έρχονται να παραμείνουν σε Κράτος μέλος για να  σπουδάσουν, εφόσον προορίζονται για προσωπική τους χρήση κατά τη διάρκεια των σπουδών τους.  2. Κατά την έννοια του παρόντος άρθρου, νοείται ως:  α) "μαθητής ή φοιτητής", κάθε άτομο που έχει εγγραφεί κανονικά σε ένα εκπαιδευτικό ίδρυμα για πλήρη παρακολούθηση των μαθημάτων που διδάσκονται σ' αυτό,  β) "ιματισμός", ο ατομικός και οικιακός ρουχισμός, καθώς και τα ενδύματα, μεταχειρισμένα και μη,  γ) "σχολικό υλικό", τα αντικείμενα και όργανα (στα οποία περιλαμβάνονται αριθμομηχανές και γραφομηχανές), που χρησιμοποιούν συνήθως οι μαθητές και φοιτητές για την πραγματοποίηση των σπουδών τους.   Άρθρο 21  Η απαλλαγή παρέχεται τουλάχιστον μια φορά κάθε σχολικό έτος.   ΤΙΤΛΟΣ III ΕΙΣΑΓΩΓΕΣ ΑΣΗΜΑΝΤΗΣ ΑΞΙΑΣ   Άρθρο 22  Τα Κράτη μέλη μπορούν να παρέχουν απαλλαγή για τις εισαγωγές αγαθών συνολικής αξίας μέχρι 22 ECU.   Άρθρο 23  Εξαιρούνται από την απαλλαγή:  α) τα οινοπνευματώδη προϊόντα,  β) τα αρώματα και οι κολόνιες,  γ) ο καπνός ή τα προϊόντα του καπνού.   ΤΙΤΛΟΣ IV ΕΠΕΝΔΥΤΙΚΑ ΑΓΑΘΑ ΚΑΙ ΑΛΛΑ ΑΓΑΘΑ ΕΞΟΠΛΙΣΜΟΥ ΠΟΥ ΕΙΣΑΓΟΝΤΑΙ ΚΑΤΑ ΤΗ ΜΕΤΑΦΟΡΑ ΤΗΣ ΔΡΑΣΤΗΡΙΟΤΗΤΑΣ ΕΠΙΧΕΙΡΗΣΕΩΣ   Άρθρο 24  1. Χωρίς να θίγονται τα μέτρα της εμπορικής και βιομηχανικής πολιτικής τους και με την επιφύλαξη των διατάξεων των άρθρων 25 έως 28, τα Κράτη μέλη μπορούν να απαλλάσσουν από το φόρο, κατά την εισαγωγή, τα επενδυτικά αγαθά και άλλα αγαθά  εξοπλισμού που ανήκουν σε επιχειρήσεις οι οποίες παύουν οριστικά τη δραστηριότητά τους στη χώρα από την οποία προέρχονται προκειμένου να ασκήσουν παρόμοια δραστηριότητα στο Κράτος μέλος στο οποίο γίνεται η εισαγωγή των αγαθών, εφόσον οι επιχειρήσεις  αυτές έχουν δηλωσει προηγουμένως την έναρξη της δραστηριότητας αυτής στις αρμόδιες αρχές του Κράτους μέλους εισαγωγής σύμφωνα με την πράγραφο 1 του άρθρου 22 της οδηγίας 77/388/ΕΟΚ.  Όταν η μεταφερόμενη επιχείρηση είναι γεωργική εκμετάλλευση, παρέχεται απαλλαγή και για το ζωικό κεφάλαιο.  2. Κατά την έννοια της παραγράφου 1, νοείται ως:  - "δραστηριότητα", η οικονομική δραστηριότητα που αναφέρει το άρθρο 4 της οδηγίας 77/388/ΕΟΚ,  - "επιχείρηση", μία αυτόνομη οικονομική μονάδα παραγωγής αγαθών ή παροχής υπηρεσιών.   Άρθρο 25  1. Η απαλλαγή του άρθρου 24 περιορίζεται στα επενδυτικά αγαθά και άλλα αγαθά εξοπλισμού τα οποία:  α) εκτός από ειδικές περιπτώσεις που δικαιολογούνται από τις περιστάσεις, έχουν πράγματι χρησιμοποιηθεί από την επιχείρηση επί 12 τουλάχιστον μήνες πριν από την ημερομηνία παύσης της δραστηριότητας της επιχείρησης στη χώρα από την οποία μεταφέρεται,  β) προορίζονται για την ίδια χρήση μετά από τη μεταφορά αυτή,  γ) προορίζονται για την άσκηση δραστηριότητας που δεν απαλλάσσεται από το φόρο δυνάμει του άρθρου 13 της οδηγίας 77/388/ΕΟΚ,  δ) είναι ανάλογα με το είδος και το μέγεθος της συγκεκριμένης επιχείρησης.  2. Πάντως, τα Κράτη μέλη έχουν την ευχέρεια να παρέχουν απαλλαγή για τα επενδυτικά αγαθά και αγαθά εξοπλισμού τα οποία εισάγουν οργανισμοί με ευαγή ή φιλανθρωπικό χαρακτήρα από άλλο Κράτος μέλος, κατά τη μεταφορά της έδρας τους στο Κράτος μέλος  εισαγωγής.  Η απαλλαγή, όμως, παρέχεται μόνο με την προϋπόθεση ότι τα εν λόγω επενδυτικά αγαθά ή αγαθά εξοπλισμού δεν έτυχαν απαλλαγής από τον ΦΠΑ κατά την απόκτησή τους, δυνάμει του άρθρου 15 παράγραφος 12 της οδηγίας 77/388/ΕΟΚ.  3. Μέχρι να τεθούν σε ισχύ οι κοινοί κανόνες που προβλέπει το άρθρο 17 παράγραφος 6 πρώτο εδάφιο της οδηγίας 77/388/ΕΟΚ, τα Κράτη μέλη έχουν την ευχέρεια να αποκλείουν από την απαλλαγή, ολικά ή μερικά, τα επενδυτικά αγαθά για τα οποία έχει γίνει χρήση  των διατάξεων του δεύτερου εδαφίου της ίδιας παραγράφου.   Άρθρο 26  Εξαιρούνται από το ευεργέτημα της απαλλαγής οι επιχειρήσεις που είναι εγκατεστημένες εκτός της Κοινότητας, και η μεταφορά των οποίων στο έδαφος Κράτους μέλους έχει σαν αιτία ή αντικείμενο τη συγχώνευση με (ή την απορρόφηση από) επιχείρηση  εγκατεστημένη στην Κοινότητα χωρίς να δημιουργείται καινούρια δραστηριότητα.   Άρθρο 27  Εξαιρούνται από την απαλλαγή:  α) μεταφορικά μέσα που δεν αποτελούν μέσα παραγωγής αγαθών ή προσφοράς υπηρεσιών,  β) οι κάθε είδους προμήθειες που προορίζονται για ανθρώπινη κατανάλωση ή για διατροφή των ζώων,  γ) καύσιμα και αποθέματα πρώτων υλών ή κατεργασμένων ή ημικατεργασμένων προϊόντων,  δ) ζώα που βρίσκονται στην κατοχή ζωεμπόρων.   Άρθρο 28  Εκτός από ειδικές περιπτώσεις που δικαιολογούνται από τις περιστάσεις, η απαλλαγή του άρθρου 24 παρέχεται μόνο για τα επενδυτικά αγαθά και άλλα αγαθά εξοπλισμού που εισάγονται πριν από τη λήξη δωδεκάμηνης προθεσμίας η οποία υπολογίζεται από  την ημερομηνία παύσης της δραστηριότητας της επιχείρησης στη χώρα προέλευσης.   ΤΙΤΛΟΣ V ΕΙΣΑΓΩΓΕΣ ΟΡΙΣΜΕΝΩΝ ΓΕΩΡΓΙΚΩΝ ΠΡΟΪΟΝΤΩΝ Ή ΠΡΟΪΟΝΤΩΝ ΓΙΑ ΓΕΩΡΓΙΚΗ ΧΡΗΣΗ   Κεφάλαιο I Προϊόντα τα οποία πορίζονται αγρότες παραγωγοί από κτήματα που δεν βρίσκονται στη χώρα εισαγωγής   Άρθρο 29  1. Με την επιφύλαξη των διατάξεων των άρθρων 30 και 31, απαλλάσσονται από το φόρο τα προϊόντα της γεωργίας, της κτηνοτροφίας, της μελισσοκομίας, της κηπουρικής ή της δασοκομίας που προέρχονται από κτήματα ευρισκόμενα σε μια χώρα σε άμεση  γειτνίαση με το Κράτος μέλος εισαγωγής και των οποίων την εκμετάλλευση έχουν αγρότες παραγωγοί που η έδρα της εκμετάλλευσής τους βρίσκεται σ' αυτό το Κράτος μέλος, σε άμεση γειτνίαση με τη χώρα παραγωγής.  2. Για να τύχουν του ευεργετήματος των διατάξεων της παραγράφου 1, τα κτηνοτροφικά προϊόντα πρέπει να προέρχονται από ζώα των οποίων η εκτροφή, η απόκτηση ή η εισαγωγή έγινε σύμφωνα με τους γενικούς όρους φορολογίας του Κράτους μέλους εισαγωγής.  3. Απαλλάσσονται από το φόρο τα καθαρόαιμα άλογα ηλικίας όχι μεγαλύτερης των 6 μηνών, τα οποία έχουν γεννηθεί εκτός του Κράτους μέλους εισαγωγής από ζώο που είχε υποστεί γονιμοποίηση σ' αυτό το Κράτος μέλος και στη συνέχεια είχε εξαχθεί προσωρινά για να  γεννήσει.   Άρθρο 30  Η απαλλαγή περιορίζεται στα προϊόντα που δεν έχουν υποβληθεί σε άλλη επεξεργασία εκτός από αυτή που συνήθως ακολουθείται μετά τη συγκομιδή ή την παραγωγή.   Άρθρο 31  Η απαλλαγή παρέχεται μόνο για τα προϊόντα που εισάγονται από τον αγρότη παραγωγό ή για λογαριασμό του.   Άρθρο 32  Οι διατάξεις του παρόντος κεφαλαίου εφαρμόζονται κτ' αναλογία για προϊόντα της αλιείας ή της ιχθυοκαλλιέργειας που διενεργείται στις λίμνες και τους ποταμούς που βρίσκονται κοντά στις παραμεθόριες περιοχές του Κράτους μέλους εισαγωγής από  αλιείς εγκατεστημένους στο Κράτος μέλος. Το ίδιο ισχύει και για τα προϊόντα του κυνηγίου που διενεργείται στις ίδιες λίμνες και ποταμούς από κυνηγούς εγκατεστημένους στο Κράτος μέλος εισαγωγής.   Κεφάλαιο II Σπόροι σποράς, λιπάσματα και προϊόντα για γεωργική χρήση   Άρθρο 33  Με την επιφύλαξη των διατάξεων του άρθρου 34, απαλλάσσονται από το φόρο οι σπόροι σποράς, τα λιπάσματα και τα προϊόντα γεωργικής χρήσης που προορίζονται για την εκμετάλλευση κτημάτων ευρισκομένων σε Κράτος μέλος και σε άμεση γειτνίαση με χώρα  εκτός της Κοινότητας ή με άλλο Κράτος μέλος, τα οποία εκμεταλλεύονται αγρότες παραγωγοί των οποίων η έδρα της εκμετάλλευσης βρίσκεται στην εν λόγω μη κοινοτική χώρα ή σε Κράτος μέλος σε άμεση γειτνίαση με τα σύνορα του Κράτους μέλους εισαγωγής.   Άρθρο 34  1. Η απαλλαγή περιορίζεται στις ποσότητες σπόρων σποράς, λιπασμάτων ή άλλων προϊόντων που είναι απαραίτητες για τις ανάγκες της εκμετάλλευσης των κτημάτων.  2. Η απαλλαγή παρέχεται μόνο για τους σπόρους σποράς, λιπάσματα ή άλλα προϊόντα που εισάγονται απευθείας στο Κράτος μέλος από τον αγρότη παραγωγό ή για λογαριασμό του.  3. Το Κράτος μέλος εισαγωγής μπορεί να εξαρτήσει την απαλλαγή από τον όρο της αμοιβαιότητας.   ΤΙΤΛΟΣ VI ΕΙΣΑΓΩΓΕΣ ΘΕΡΑΠΕΥΤΙΚΩΝ ΟΥΣΙΩΝ, ΦΑΡΜΑΚΩΝ, ΠΕΙΡΑΜΑΤΟΖΩΩΝ ΚΑΙ ΒΙΟΛΟΓΙΚΩΝ Ή ΧΗΜΙΚΩΝ ΟΥΣΙΩΝ   Κεφάλαιο I Πειραματόζωα και βιολογικές ή χημικές ουσίες που προορίζονται για την έρευνα.   Άρθρο 35  1. Απαλλάσσονται από το φόρο:  α) τα ζώα που είναι ειδικά προετοιμασμένα και προσφέρονται δωρεάν για να χρησιμοποιηθούν σε εργαστήρια,  β) οι βιολογικές ή χημικές ουσίες οι οποίες:  - εισάγονται δωρεάν και προέρχονται από το έδαφος άλλου Κράτους μέλους, ή - εισάγονται από χώρες που βρίσκονται εκτός της Κοινότητας μέσα στα όρια και με τις προϋποθέσεις του άρθρου 60 παράγραφος 1 περίπτωση β) του κανονισμού (ΕΟΚ) αριθ. 918/83 του Συμβουλίου της 28ης Μαρτίου 1983 για τη θέσπιση του κοινοτικού καθεστώτος  τελωνειακών ατελειών (5).  2. Η απαλλαγή της παραγράφου 1 περιορίζεται στα ζώα και τις βιολογικές ή χημικές ουσίες που προορίζονται:  - για δημόσια ή κοινωφελή ιδρύματα που έχουν σαν κύρια δραστηριότητα την εκπαίδευση ή την επιστημονική έρευνα, καθώς και για τις υπηρεσίες που εξαρτώνται από δημόσιο ή κοινωφελές ίδρυμα και έχουν σαν κύρια δραστηριότητα την εκπαίδευση ή την επιστημονική  έρευνα,  - για ιδιωτικά ιδρύματα που έχουν σαν κύρια δραστηριότητα την εκπαίδευση ή την επιστημονική έρευνα, και έχουν εξουσιοδοτηθεί από τις αρμόδιες αρχές των Κρατών μελών για να παραλαμβάνουν τα αντικείμενα αυτά απαλλαγμένα από το φόρο προστιθεμένης αξίας.   Κεφάλαιο II Θεραπευτικές ουσίες ανθρώπινης προέλευσης και αντιδραστήρια για τον προσδιορισμό των ομάδων αίματος και ιστών   Άρθρο 36  1. Εκτός από την απαλλαγή που προβλέπεται στο άρθρο 14 παράγραφος 1 περίπτωση α) της οδηγίας 77/388/ΕΟΚ, και με την επιφύλαξη των διατάξεων του άρθρου 37, απαλλάσσονται από το φόρο:  α) οι θεραπευτικές ουσίες ανθρώπινης προέλευσης,  β) τα αντιδραστήρια για τον προσδιορισμό των ομάδων αίματος,  γ) τα αντιδραστήρια για τον προσδιορισμό των ομάδων ιστών.  2. Κατά την έννοια της παραγράφου 1, νοούνται ως:  - "θεραπευτικές ουσίες ανθρώπινης προέλευσης": το ανθρώπινο αίμα και τα παράγωγά του (πλήρες ανθρώπινο αίμα, αποξηραμένο πλάσμα ανθρώπινου αίματος, ανθρώπινο λεύκωμα και σταθερά διαλύματα ανθρώπινων πλασματικών πρωτεϊνών, ανθρώπινη ανοσοσφαιρίνη,  ανθρώπινη ινική),  - "αντιδραστήρια για τον προσδιορισμό των ομάδων αίματος": κάθε αντιδραστήριο ανθρώπινης, ζωικής, φυτικής ή άλλης προέλευσης για τον προσδιορισμό των ομάδων αίματος και την ανίχνευση των ασυμβατοτήτων του αίματος,  - "αντιδραστήρια για τον προσδιορισμό των ομάδων ιστών": κάθε αντιδραστήριο ανθρώπινης, ζωικής, φυτικής ή άλλης προέλευσης για τον προσδιορισμό των ανθρώπινων ομάδων ιστών.   Άρθρο 37  Η απαλλαγή περιορίζεται στα προϊόντα τα οποία:  α) προορίζονται για οργανισμούς ή εργαστήρια εγκεκριμένα από τις αρμόδιες αρχές, προκειμένου να χρησιμοποιηθούν αποκλειστικά για ιατρικούς ή επιστημονικους σκοπούς, εξαιρουμένης κάθε εμπορικής πράξεως,  β) συνοδεύονται από πιστοποιητικό πιστότητας, το οποίο έχει εκδώσει αρμόδιος οργανισμός στη χώρα προέλευσης,  γ) περιέχονται σε συσκευασίες που φέρουν ειδική ετικέτα με την ονομασία τους.   Άρθρο 38  Η απαλλαγή περιλαμβάνει τις ειδικές συσκευασίες που είναι απαραίτητες για τη μεταφορά των θεραπευτικών ουσιών ανθρώπινης προέλευσης ή των αντιδραστηρίων για τον προσδιορισμό των ομάδων αίματος ή ιστών, καθώς και τα διαλυτικά και τα εξαρτήματα  που είναι απαραίτητα για τη χρήση τους και τα οποία ενδέχεται να περιέχουν οι αποστολές.   Κεφάλαιο III Φαρμακευτικά προϊόντα που χρησιμοποιούνται επ' ευκαιρία διεθνών αθλητικών εκδηλώσεων   Άρθρο 39  Απαλλάσσονται από το φόρο τα φαρμακευτικά προϊόντα ιατρικής ή κτηνιατρικής που προορίζονται να αναλωθούν από ανθρώπους ή ζώα που συμμετέχουν σε διεθνείς αθλητικές εκδηλώσεις, στα όρια των ποσοτήτων που είναι απαραίτητες για την κάλυψη των  αναγκών τους κατά τη διάρκεια της παραμονής τους στο Κράτος μέλος εισαγωγής.   ΤΙΤΛΟΣ VII ΑΓΑΘΑ ΠΟΥ ΠΑΡΑΛΑΜΒΑΝΟΝΤΑΙ ΑΠΟ ΕΥΑΓΕΙΣ Ή ΦΙΛΑΝΘΡΩΠΙΚΟΥΣ ΟΡΓΑΝΙΣΜΟΥΣ   Άρθρο 40  Τα Κράτη μέλη έχουν την ευχέρεια να περιορίζουν τις ποσότητες ή την αξία των αγαθών που αναφέρονται στα άρθρα 41 έως 55, για να μπορούν να αντιμετωπίζουν τυχόν καταχρήσεις ή σοβαρές στρεβλώσεις του ανταγωνισμού.   Κεφάλαιο I Αγαθά που εισάγονται για την επίτευξη των γενικών στόχων   Άρθρο 41  1. Απαλλάσσονται από το φόρο, με την επιφύλαξη των άρθρων 42 έως 44:  α) τα είδη πρώτης ανάγκης που αποκτούν δωρεάν και εισάγουν κρατικοί ή άλλοι εγκεκριμένοι ευαγείς ή φιλανθρωπικοί οργανισμοί, προκειμένου να τα διανείμουν δωρεάν σε σπόρους,  β) οποιοδήποτε αγαθό που προσφέρεται δωρεάν από πρόσωπα ή οργανισμούς εγκατεστημένους εκτός του Κράτους μέλους εισαγωγής και χωρίς πρόθεση εμπορικής εκμετάλλευσης από μέρους των δωρητών, σε κρατικούς ή άλλους εγκεκριμένους ευαγείς ή φιλανθρωπικούς  οργανισμούς, προκειμένου να συγκεντρωθούν χρηματικά ποσά κατά τη διάρκεια περιστασιακών αγαθοεργών εκδηλώσεων υπέρ των απόρων,  γ) τα υλικά εξοπλισμού και είδη γραφείου που προσφέρονται δωρεάν από πρόσωπα ή οργανισμούς εγκατεστημένους εκτός του Κράτους μέλους εισαγωγής και χωρίς καμιά πρόθεση εμπορικής εκμετάλλευσης από μέρους του δωρητή, σε εγκεκριμένους ευαγείς ή  φιλανθρωπικούς οργανισμούς, προκειμένου να χρησιμοποιηθούν αποκλειστικά για τις ανάγκες της λειτουργίας τους και την επίτευξη των ευαγών ή φιλανθρωπικών σκοπών τους.  2. Κατά την έννοια της παραγράφου 1 περίπτωση α), ως "είδη πρώτης ανάγκης" νοούνται τα αγαθά που είναι απαραίτητα για την ικανοποίηση των άμεσων ανθρώπινων αναγκών, όπως τα τρόφιμα, τα φάρμακα, τα ενδύματα και τα κλινοσκεπάσματα.   Άρθρο 42  Εξαιρούνται από την απαλλαγή:  α) τα οινοπνευματώδη προϊόντα,  β) ο καπνός και τα προϊόντα καπνού,  γ) ο καφές και το τσάι,  δ) τα οχήματα με κινητήρα εκτός από τα ασθενοφόρα.   Άρθρο 43  Η απαλλαγή παρέχεται μόνο στους οργανισμούς που τηρούν λογιστικά βιβλία τα οποία επιτρέπουν στις αρμόδιες αρχές τον έλεγχο των εργασιών τους, και οι οποίοι παρέχουν όλα τα εχέγγυα που κρίνονται απαραίτητα.   Άρθρο 44  1. Τα αγαθά που αναφέρονται στο άρθρο 41 δεν μπορούν να αποτελέσουν αντικείμενο χρησιδανείου, μισθώσεως ή μεταβιβάσεως εξ επαχθούς ή χαριστικής αιτίας για σκοπούς άλλους από τους οριζόμενους στις περιπτώσεις α) και β) της παραγράφου 1 του εν  λόγω άρθρου, εκ μέρους του δικαιούχου, αν δεν ενημερωθούν προηγουμένως οι αρμόδιες αρχές.  2. Σε περίπτωση χρησιδανείου, μισθώσεως ή μεταβιβάσεως σε οργανισμό που δικαιούται απαλλαγής κατ' εφαρμογή των άρθρων 41 και 43, η απαλλαγή εξακολουθεί να ισχύει εφόσον ο οργανισμός αυτός χρησιμοποιεί τα αγαθά αυτά για σκοπούς που δικαιολογούν την  απαλλαγή.  Στις άλλες περιπτώσεις, το χρησιδάνειο, η μίσθωση ή η μεταβίβαση, εξαρτάται από την προηγούμενη καταβολή του φόρου προστιθεμένης αξίας κατά την εισαγωγή, με το συντελεστή που ισχύει κατά την ημερομηνία του χρησιδανείου, της μισθώσεως ή της μεταβιβάσεως,  και με βάση το είδος και την αξία που αναγνωρίζουν ή αποδέχονται οι αρμόδιες αρχές κατά την ίδια ημερομηνία.   Άρθρο 45  1. Οι αναφερόμενοι στο άρθρο 41 οργανισμοί, οι οποίοι παύουν να πληρούν τις απαιτούμενες προϋποθέσεις για την απαλλαγή ή σκοπεύουν να χρησιμοποιήσουν τα απαλλαχθέντα αγαθά για σκοπούς άλλους από τους προβλεπόμενους στο εν λόγω άρθρο, είναι  υποχρεωμένοι να ενημερώσουν σχετικά τις αρμόδιες αρχές.  2. Τα αγαθά που παραμένουν στην κατοχή των οργανισμών οι οποίοι παύουν να πληρούν τις προϋποθέσεις που απαιτούνται για την απαλλαγή, υπόκεινται στην καταβολή του οικείου φόρου προστιθεμένης αξίας κατά την εισαγωγή, με το συντελεστή που ισχύει την  ημερομηνία κατά την οποία παύουν να πληρούνται οι προϋποθέσεις αυτές, και με βάση το είδος και την αξία που αναγνωρίζζουν ή αποδέχονται οι αρμόδιες αρχές κατά την ίδια ημερομηνία.  3. Τα αγαθά που χρησιμοποιούνται από τον δικαιούχο οργανισμό για σκοπούς άλλους από τους προβλεπόμενους στο άρθρο 41, υπόκεινται στην καταβολή του οικείου φόρου προστιθεμένης αξίας κατά την εισαγωγή, με το συντελεστή που ισχύει την ημερομηνία κατά την  οποία διατίθενται σε άλλη χρήση, και με βάση το είδος και την αξία που αναγνωρίζουν ή αποδέχονται οι αρμόδιες αρχές κατά την ίδια ημερομηνία.   Κεφάλαιο II Είδη εισαγόμενα υπέρ μειονεκτικών προσώπων   Άρθρο 46  1. Απαλλάσσονται από το φόρο τα αντικείμενα που έχουν επινοηθεί ειδικά για την εκπαίδευση, την εργασία ή την κοινωνική προαγωγή των τυφλών και των άλλων προσώπων που μειονεκτούν σωματικά ή διανοητικά: α) τα οποία εισάγονται από ιδρύματα ή οργανισμούς που έχουν σαν κύρια δραστηριότητα την εκπαίδευση των μειονεκτούντων προσώπων ή τη συμπαράσταση στα πρόσωπα αυτά, και είναι εξουσιοδοτημένα από τις αρμόδιες αρχές των Κρατών μελών να παραλαμβάνουν τα  αντικείμενα αυτά χωρίς την καταβολή του φόρου προστιθεμένης αξίας, και β) προσφέρονται δωρεάν και χωρίς πρόθεση εμπορικής εκμετάλλευσης από μέρους του δωρητή, σε ένα τέτοιο ίδρυμα ή οργανισμό.  2. Η απαλλαγή ισχύει και για τα ανταλλακτικά, στοιχεία ή ειδικά εξαρτήματα που προσαρμόζονται στα εν λόγω αντικείμενα, καθώς και στα εργαλεία που χρησιμοποιούνται για τη συντήρηση, τον έλεγχο, τον έλεγχο ακρίβειας ή την επιδιόρθωση των αντικειμένων  αυτών, εφόσον τα ανταλλακτικά, στοιχεία, εξαρτήματα ή εργαλεία αυτά εισάγονται συγχρόνως με τα αντικείμενα ή, αν εισάγονται μεταγενέστερα, είναι προφανές ότι προορίζονται για αντικείμενα τα οποία απαλλάχθηκαν ή τα οποία θα μπορούσαν να απαλλαγούν κατά  τη χρονική στιγμή κατά την οποία ζητείται η απαλλαγή για τα εν λόγω ανταλλακτικά, στοιχεία, εξαρτήματα ή εργαλεία.  3. Τα απαλλασσόμενα είδη δεν μπορούν να χρησιμοποιηθούν για άλλους σκοπούς εκτός από την εκπαίδευση, την εργασία ή την κοινωνική προαγωγή των τυφλών και των άλλων μειονεκτούντων προσώπων.   Άρθρο 47  1. Τα απαλλασσόμενα είδη μπορούν να αποτελέσουν αντικείμενο χρησιδανείου, μισθώσεως ή μεταβιβάσεως χωρίς κερδοσκοπικό σκοπό εκ μέρους των δικαιούχων οργανισμών προς τα πρόσωπα που αναφέρει το άρθρο 46 με τα οποία ασχολούνται, χωρίς να  απαιτείται ή καταβολή του ΦΠΑ κατά την εισαγωγή.  2. Το χρησιδάνειο, η μίσθωση ή η μεταβίβαση δεν μπορούν να πραγματοποιηθούν με προϋποθέσεις άλλες από τις προβλεπόμενες στην παράγραφο 1, άν δεν ενημερωθούν προηγουμένως οι αρμόδιες αρχές.  Σε περίπτωση χρησιδανείου, μισθώσεως ή μεταβιβάσεως αυτού του είδους προς ένα ίδρυμα ή οργανισμό που δικαιούται επίσης απαλλαγή, η ατέλεια εξακολουθεί να ισχύει, εφόσον το ίδρυμα ή ο οργανισμός χρησιμοποιεί το σχετικό αντικείμενο για σκοπούς που  δημιουργούν δικαίωμα χορηγήσεως της ατέλειας αυτής.  Στις άλλες περιπτώσεις, το χρησιδάνειο, η μίσθωση ή η μεταβίβαση εξαρτάται από την προηγούμενη καταβολή του φόρου προστιθεμένης αξίας, με το συντελεστή που ισχύει κατά την ημερομηνία του χρησιδανείου, της μισθώσεως ή της μεταβιβάσεως, και με βάση το  είδος και την αξία που αναγνωρίζουν ή αποδέχονται οι αρμόδιες αρχές κατά την ίδια ημερομηνία.   Άρθρο 48  1. Τα αναφερόμενα στο άρθρο 46 ιδρύματα ή οργανισμοί, που παύουν να πληρούν τις απαιτούμενες προϋποθέσεις για την παροχή απαλλαγής ή που σκοπεύουν να χρησιμοποιήσουν ένα απαλλαχθέν είδος για σκοπούς άλλους από τους αναφερόμενους στο εν λόγω  άρθρο, υποχρεούνται να ενημερώσουν σχετικά τις αρμόδιες αρχές.  2. Τα αντικείμενα που παραμένουν στην κατοχή των ιδρυμάτων ή οργανισμών, που παύουν να πληρούν τις απαιτούμενες προϋποθέσεις για την απαλλαγή, υπόκεινται στην καταβολή του οικείου φόρου προστιθεμένης αξίας κατά την εισαγωγή, με το συντελεστή που ισχύει  την ημερομηνία, κατά την οποία παύουν να συντρέχουν οι προϋποθέσεις αυτές, και με βάση το είδος και την αξία που αναγνωρίζουν ή αποδέχονται οι αρμόδιες αρχές κατά την ίδια ημερομηνία.  3. Τα αντικείμενα που χρησιμοποιούνται από τους δικαιούχους οργανισμούς ή ιδρύματα, για σκοπούς άλλους από τους προβλεπόμενους στο άρθρο 46, υπόκεινται στην καταβολή του οικείου φόρου προστιθεμένης αξίας κατά την εισαγωγή, με το συντελεστή που ισχύει  την ημερομηνία κατά την οποία διατίθενται σε άλλη χρήση, και με βάση το είδος και την αξία που αναγνωρίζουν ή αποδέχονται οι αρμόδιες αρχές κατά την ίδια ημερομηνία.   Κεφάλαιο III Είδη που εισάγονται υπέρ των θυμάτων καταστροφών   Άρθρο 49  1. Με την επιφύλαξη των διατάξεων των άρθρων 50 έως 55, απαλάσσονται του φόρου τα είδη που εισάγονται από κρατικούς ή άλλους εγκεκριμένους ευαγείς ή φιλανθρωπικούς οργανισμούς, προκειμένου:  α) να διανεμηθούν δωρεάν σε θύματα καταστροφών που πλήττουν το έδαφος ενός ή περισσότερων Κρατών μελών,  β) να τεθούν δωρεάν στη διάθεση των θυμάτων τέτοιων καταστροφών, ενώ εξακολουθούν να παραμένουν στην κυριότητα των εν λόγω οργανισμών.  2. Η απαλλαγή της παραγράφου 1 παρέχεται με τις ίδιες προϋποθέσεις και για τα είδη που εισάγονται από τις μονάδες βοήθειας για να καλύψουν τις ανάγκες τους κατά τη διάρκεια της επέμβασής τους.   Άρθρο 50  Εξαιρούνται από την απαλλαγή τα οικοδομικά και άλλα υλικά που προορίζονται για την ανασυγκρότηση των ζωνών που έχουν πληγεί.   Άρθρο 51  Η παροχή της απαλλαγής προϋποθέτει απόφαση της Επιτροπής η οποία αποφασίζει, μετά από αίτηση του ή των ενδιαφερομένων Κρατών μελών, σύμφωνα με επείγουσα διαδικασία, η οποία περιλαμβάνει και διαβουλεύσεις με τα άλλα Κράτη μέλη. Αν είναι  απαραίτητο, η απόφαση αυτή καθορίζει την έκταση ισχύος και τις προϋποθέσεις εφαρμογής της απαλλαγής.  Πριν από τη γνωστοποίηση της απόφασης της Επιτροπής, τα Κράτη μέλη που έχουν πληγεί από καταστροφές μπορούν να επιτρέψουν την εισαγωγή των ειδών που προορίζονται για τους σκοπούς που προβλέπει το άρθρο 49, με αναστολή καταβολής του αναλογούντος φόρου  προστιθεμένης αξίας, εφόσον ο οργανισμός που πραγματοποιεί την εισαγωγή αναλάβει την υποχρέωση να τον καταβάλει, άν δεν χορηγηθεί τελικά η απαλλαγή.   Άρθρο 52  Η απαλλαγή παρέχεται μόνο στους οργανισμούς που τηρούν λογιστικά βιβλία τα οποία επιτρέπουν στις αρμόδιες αρχές τον έλεγχο των εργασιών τους και οι οποίοι παρέχουν όλα τα εχέγγυα που κρίνονται απαραίτητα.   Άρθρο 53  1. Τα είδη που αναφέρονται στο άρθρο 49 παράγραφος 1 δεν μπορούν να αποτελέσουν αντικείμενο χρησιδανείου, μισθώσεως ή μεταβιβάσεως εξ επαχθούς ή χαριστικής αιτίας, εκ μέρους των δικαιούχων οργανισμών, για σκοπούς άλλους από τους οριζόμενους  στο εν λόγω άρθρο, αν δεν ενημερωθούν σχετικά οι αρμόδιες αρχές.  2. Σε περίπτωση χρησιδανείου, μισθώσεως ή μεταβιβάσεως σε οργανισμό που δικαιούται απαλλαγής κατ' εφαρμογή του άρθρου 49, η απαλλαγή εξακολουθεί να ισχύει εφόσον ο οργανισμός αυτός χρησιμοποιεί τα είδη αυτά για σκοπούς που δικαιολογούν τη χορήγηση της  απαλλαγής αυτής.  Στις άλλες περιπτώσεις, το χρησιδάνειο, η μίσθωση ή η μεταβίβαση, εξαρτάται από τη προηγούμενη καταβολή του φόρου προστιθεμένης αξίας, με το συντελεστή που ισχύει κατά την ημερομηνία του χρησιδανείου, της μισθώσεως ή της μεταβιβάσεως, και με βάση το  είδος και την αξία που αναγνωρίζουν ή αποδέχονται οι αρμόδιες αρχές την ίδια ημερομηνία.   Άρθρο 54  1. Τα είδη που αναφέρονται στο άρθρο 49 παράγραφος 1 περίπτωση β), όταν πάψουν να χρησιμοποιούνται από τα θύματα των καταστροφών, δεν μπορούν να αποτελέσουν αντικείμενο χρησιδανείου, μισθώσεως ή μεταβιβάσεως εξ επαχθούς η χαριστικής αιτίας, αν  προηγουμένως δεν ενημερωθούν σχετικά οι αρμόδιες αρχές.  2. Σε περίπτωση χρησιδανείου, μισθώσεως ή μεταβιβάσεως σε οργανισμό που δικαιούται απαλλαγής κατ' εφαρμογή του άρθρου 49 ή, ενδεχομένως, του άρθρου 41 παράγραφος 1 περίπτωση α), η απαλλαγή εξακολουθεί να ισχύει εφόσον ο οργανισμός αυτός χρησιμοποιεί τα  εν λόγω είδη για σκοπούς που δικαιολογούν την παροχή παρόμοιων απαλλαγών.  Στις άλλες περιπτώσεις, το χρησιδάνειο, η μίσθωση ή η μεταβίβαση εξαρτάται από την προηγούμενη καταβολή του φόρου προστιθεμένης αξίας, με το συντελεστή που ισχύει κατά την ημερομηνία του χρησιδανείου, της μισθώσεως ή της μεταβιβάσεως, και με βάση το  είδος και την αξία που αναγνωρίζουν ή αποδέχονται οι αρμόδιες αρχές την ίδια ημερομηνία.   Άρθρο 55  1. Οι αναφερόμενοι στο άρθρο 49 οργανισμοί που παύουν να πληρούν τις απαιτούμενες προϋποθέσεις για την παροχή απαλλαγής, ή που σκοπεύουν να χρησιμοποιήσουν τα απαλλασσόμενα είδη για σκοπούς άλλους από τους προβλεπόμενους στο εν λόγω άρθρο,  είναι υποχρεωμένοι να ενημερώσουν σχετικά τις αρμόδιες αρχές.  2. Για τα είδη που παραμένουν στην κατοχή των οργανισμών οι οποίοι παύουν να πληρούν τις προϋποθέσεις για την απαλλαγή, η απαλλαγή αυτή εξακολουθεί να ισχύει εφόσον τα είδη μεταβιβάζονται σε οργανισμό που δικαιούται απαλλαγής κατ' εφαρμογή του παρόντος  κεφαλαίου ή, κατά περίπτωση, σε οργανισμό που δικαιούται απαλλαγής κατ' εφαρμογή του άρθρου 41, εφόσον ο οργανισμός αυτός χρησιμοποιεί τα εν λόγω είδη για σκοπούς που δικαιολογούν τη χορήγηση παρόμοιων απαλλαγών. Στις άλλες περιπτώσεις, τα είδη αυτά  υπόκεινται στην καταβολή του οικείου φόρου προστιθεμένης αξίας, με το συντελεστή που ισχύει την ημερομηνία κατά την οποία παύουν να συντρέχουν οι προϋποθέσεις αυτές, και με βάση το είδος και την αξία που αναγνωρίζουν ή αποδέχονται οι αρμόδιες αρχές την  ίδια ημερομηνία.  3. Τα είδη που χρησιμοποιούνται από τον οργανισμό, στον οποίο χορηγήθηκε απαλλαγή για σκοπούς άλλους από τους προβλεπόμενους στο παρόν κεφάλαιο υπόκεινται στην καταβολή του οικείου φόρου προστιθεμένης αξίας, με το συντελεστή που ισχύει την ημερομηνία  κατά την οποία θέτονται σε άλλη χρήση, και με βάση το είδος και την αξία που αναγνωρίζουν ή αποδέχονται οι αρμόδιες αρχές την ίδια ημερομηνία.   ΤΙΤΛΟΣ VIII ΕΙΣΑΓΩΓΕΣ ΠΟΥ ΑΦΟΡΟΥΝ ΟΡΙΣΜΕΝΕΣ ΔΙΕΘΝΕΙΣ ΣΧΕΣΕΙΣ   Κεφάλαιο I Παράσημα και τιμητικές διακρίσεις   Άρθρο 56  Απαλλάσσονται από το φόρο, εφόσον οι ενδιαφερόμενοι προσκομίσουν τα σχετικά δικαιολογητικά στις αρμόδιες αρχές, και εφόσον πρόκειται για πράξεις που δεν έχουν εμπορικό χαρακτήρα, τα:  α) παράσημα που απονέμονται από την κυβέρνηση χώρας εκτός του Κράτους μέλους εισαγωγής σε άτομα που έχουν τη συνήθη κατοικία τους στο Κράτος μέλος εισαγωγής,  β) κύπελλα, μετάλλια και παρόμοια αντικείμενα, συμβολικού κυρίως χαρακτήρα, τα οποία απονέμονται μέσα στο έδαφος χώρας εκτός του Κράτους μέλους εισαγωγής σε πρόσωπα που έχουν τη συνήθη κατοικία τους στο Κράτος μέλος εισαγωγής, προκειμένου να τιμηθεί η  δραστηριότητά τους σε τομείς όπως οι τέχνες, οι επιστήμες, ο αθλητισμός, οι υπηρεσίες προς το δημόσιο, ή να αναγνωρισθεί η αξία τους με την ευκαιρία ιδιαίτερων γεγονότων, και τα οποία εισάγονται από τα ίδια πρόσωπα,  γ) κύπελλα, μετάλλια και παρόμοια αντικείμενα, συμβολικού κυρίως χαρακτήρα, τα οποία προσφέρονται δωρεάν από αρχές ή πρόσωπα εγκατεστημένα σε χώρα εκτός του Κράτους μέλους εισαγωγής, προκειμένου να απονεμηθούν για τους ίδιους σκοπούς που αναφέρει η  περίπτωση β), στο έδαφος του Κράτους μέλους εισαγωγής.   Κεφάλαιο II Δώρα που απονέμονται στα πλαίσια των διεθνών σχέσεων   Άρθρο 57  Με την ενδεχόμενη επιφύλαξη των διατάξεων των άρθρων 58 και 59 και των διατάξεων που ισχύουν για τη διεθνή κυκλοφορία ταξιδιωτών, απαλλάσσονται από το φόρο τα είδη τα οποία:  α) εισάγονται από πρόσωπα που πραγματοποίησαν επίσημη επίσκεψη σε χώρα εκτός της χώρας όπου έχουν τη συνήθη κατοικία τους και, με την ευκαιρία αυτή, δέχτηκαν τα ανωτέρω είδη ως δώρο από τις φιλοξενούμενες αρχές,  β) εισάγονται από πρόσωπα που πραγματοποιούν επίσκεψη στο Κράτος μέλος εισαγωγής και έχουν την πρόθεση, με την ευκαιρία αυτή, να τα προσφέρουν ως δώρο στις φιλοξενούσες αρχές,  γ) που προσφέρονται ως δώρο ή σε ένδειξη φιλίας ή καλής θέλησης, από δημόσια αρχή, δημόσιο φορέα ή ένωση προσώπων που ασκεί δραστηριότητες δημοσίου συμφέροντος σε χώρα, εκτός του Κράτους μέλους εισαγωγής σε δημόσια αρχή, δημόσιο φορέα, ή ένωση προσώπων  που ασκεί δραστηριότητες δημόσιου συμφέροντος στο Κράτος μέλος στο οποίο γίνεται η εισαγωγή, εφόσον είναι εξουσιοδοτημένα από τις αρμόδιες αρχές για να παραλαμβάνουν τέτοια είδη απαλλαγμένα από το φόρο.   Άρθρο 58  Εξαιρούνται από την απαλλαγή τα οινοπνευματώδη προϊόντα, ο καπνός και τα προϊόντα του καπνού.   Άρθρο 59  Η απαλλαγή παρέχεται μόνον εφόσον:  - τα δώρα αυτά προσφέρονται επ' ευκαιρία ορισμένων περιστάσεων,  - δεν παρουσιάζουν με το είδος, την αξία και την ποσότητά τους κανένα εμπορικό ενδιαφέρον,  - δεν χρησιμοποιούνται για εμπορικούς σκοπούς.   Κεφάλαιο III Είδη που προορίζονται να χρησιμοποιηθούν από μονάρχες και αρχηγούς κρατών   Άρθρο 60  Απαλλάσσονται από το φόρο, σύμφωνα με τα όρια και με τις προϋποθέσεις που καθορίζουν οι αρμόδιες αρχές, τα:  α) δώρα που προσφέρονται στους μονάρχες και αρχηγούς κρατών,  β) είδη που προορίζονται να χρησιμοποιηθούν ή να αναλωθούν από τους μονάρχες και τους αρχηγούς κρατών άλλης χώρας, καθώς και από τις προσωπικότητες που τους εκπροσωπούν επίσημα, κατά τη διάρκεια της επίσημης παραμονής τους στο Κράτους μέλος εισαγωγής.  Μπορεί, όμως, το Κράτος μέλος εισαγωγής να εξαρτήσει την απαλλαγή αυτή από τον όρο της αμοιβαιότητας.  Οι διατάξεις του πρώτου εδαφίου εφαρμόζονται και για τα πρόσωπα τα οποία, διεθνώς, έχουν προνόμια ανάλογα με τα προνόμια των μοναρχών και αρχηγών κρατών.   ΤΙΤΛΟΣ IX ΕΙΣΑΓΩΓΕΣ ΕΙΔΩΝ ΓΙΑ ΕΜΠΟΡΙΚΗ ΔΙΑΦΗΜΙΣΗ   Κεφάλαιο I Εμπορικά δείγματα ασήμαντης αξίας   Άρθρο 61  1. Με την επιφύλαξη των διατάξεων του άρθρου 65 παράγραφος 1 περίπτωση α), απαλλάσσονται, από το φόρο τα εμπορικά δείγματα ασημαντης αξίας, τα οποία μπορούν να χρησιμεύσουν μόνο για την επιδίωξη παραγγελιών εμπορευμάτων του ίδιου είδους.  2. Προκειμένου να χορηγήσουν απαλλαγή, οι αρμόδιες αρχές μπορούν να απαιτούν την οριστική αρχήστευση ορισμένων αντικειμένων με σχίσιμο, διάτρηση, ανεξίτηλη και εμφανή σήμανση ή οποιαδήποτε άλλη μέθοδο, χωρίς αυτή η ενέργεια να τους αφαιρεί την ιδιότητα  του δείγματος.  3. Κατά την έννοια της παραγράφου 1, με τον όρο "εμπορικά δείγματα" νοούνται να αντικείμενα που είναι αντιπροσωπευτικά μιας κατηγορίας εμπορευμάτων και των οποίων ο τρόπος παρουσιάσης και η ποσότητα, για κάθε είδος ή ποιότητα εμπορεύματος, καθιστά  αδύνατη τη χρήση τους για άλλους σκοπούς εκτός από την έρευνα της αγοράς.   Κεφάλαιο II Διαφημιστικά είδη και έντυπα   Άρθρο 62  Με την επιφύλαξη των διατάξεων του άρθρου 63, απαλλάσσονται από το φόρο τα έντυπα διαφημιστικού χαρακτήρα όπως κατάλογοι, τιμοκατάλογοι, οδηγίες χρήσεως ή εμπορικές αγγελίες που αφορούν:  α) εμπορεύματα που πωλούνται ή ενοικιάζονται,  β) παροχή υπηρεσιών στους τομείς των μεταφορών, της εμπορικής ασφάλισης ή στον τραπεζικό τομέα,  εφόσον εισάγονται από πρόσωπο εγκατεστημένο εκτός του Κράτους μέλους εισαγωγής.   Άρθρο 63  Η απαλλαγή του άρθρου 62 περιορίζεται στα διαφημιστικά έντυπα που συγκεντρώνουν τις εξής προϋποθέσεις:  α) στα έντυπα πρέπει να αναγράφεται, κατά τρόπο εμφανή, το όνομα της επιχείρησης που παράγει, πωλεί ή ενοικιάζει τα εμπορεύματα ή παρέχει τις σχετικές υπηρεσίες,  β) κάθε αποστολή πρέπει να περιέχει ένα μόνο έντυπο, ή, αν αποτελείται από πολλά έντυπα, ένα μόνο αντίτυπο κάθε εντύπου. Μπορούν, πάντως, να τύχουν απαλλαγής και οι αποστολές που περιέχουν πολλά αντίτυπα του ίδιου εντύπου, αν το συνολικό μεικτό βάρος  τους δεν υπερβαίνει το 1 χιλιόγραμμο,  γ) τα έντυπα δεν πρέπει να αποτελούν αντικείμενα ομαδικών αποστολών από έναν μόνο αποστολέα προς έναν μόνο παραλήπτη.   Άρθρο 64  Απαλλάσσονται, επίσης, τα διαφημιστικά αντικείμενα χωρίς ίδια εμπορική αξία, τα οποία προσφέρονται δωρεάν από τους προμηθευτές στην πελατεία τους και τα οποία, εκτός από τη διαφημιστική τους λειτουργία, δεν μπορούν να χρησιμοποιηθούν  διαφορετικά.   Κεφάλαιο III Είδη που χρησιμοποιούνται ή καταναλώνονται κατά τη διάρκεια έκθεσης ή παρόμοιας εκδήλωσης   Άρθρο 65  1. Με την επιφύλαξη των άρθρων 55 έως 69, απαλλάσσονται από το φόρο τα:  α) μικροδείγματα που αντιπροσωπεύουν εμπορεύματα τα οποία προορίζονται για έκθεση ή παρόμοια εκδήλωση,  β) είδη που εισάγονται με αποκλειστικό σκοπό να επιδειχθούν ή να χρησιμοποιηθούν κατά την επίδειξη μηχανών και συσκευών που παρουσιάζονται σε έκθεση ή παρόμοια εκδήλωση,  γ) διάφορα υλικά μικρής αξίας, όπως χρώματα, βερνίκια, χαρτιά ταπετσαρίας που χρησιμοποιούνται για την κατασκευή, τη διαμόρφωση και τη διακόσμηση προσωρινών περιπτέρων εκθέσεων ή παρόμοιων εκδηλώσεων και τα οποία με τη χρησιμοποίησή τους καταστρέφονται,   δ) έντυπα, κατάλογοι, ενημερωτικά φυλλάδια, τιμοκατάλογοι, διαφημιστικές αφίσες, ημερολόγια εικονογραφημένα και μή, φωτογραφίες χωρίς πλαίσιο και άλλα αντικείμενα που προσφέρονται δωρεάν ως διαφήμιση των ειδών που παρουσιάζονται σε έκθεση ή παρόμοια  εκδήλωση.  2. Κατά την έννοια της παραγράφου 1, με τον όρο "έκθεση ή παρόμοια εκδήλωση" νοούνται:  α) οι εκθέσεις, εμποροπανηγύρεις, εμπορικά σαλόνια και παρόμοιες εκδηλώσεις του εμπορίου, της βιομηχανίας, της γεωργίας και της βιοτεχνίας,  β) οι εκθέσεις ή εκδηλώσεις που οργανώνονται για φιλανθρωπικούς κυρίως σκοπούς,  γ) οι εκθέσεις ή εκδηλώσεις που οργανώνονται κυρίως για επιστημονικό, τεχνικό, βιοτεχνικό, καλλιτεχνικό, εκπαιδευτικό ή μορφωτικό, αθλητικό, θρησκευτικό ή λατρευτικό, συνδικαλιστικό ή τουριστικό σκοπό, ή για την προώθηση της αμοιβαίας κατανοήσεως των  λαών,  δ) οι συναντήσεις αντιπροσώπων διεθνών οργανισμών ή ενώσεων,  ε) οι τελετές και οι εκδηλώσεις με επίσημο ή αναμνηστικό χαρακτήρα.  Εξαιρούνται οι εκθέσεις που οργανώνονται από ιδιώτες σε καταστήματα ή εμπορικούς χώρους με σκοπό την πώληση εμπορευμάτων.   Άρθρο 66  Η απαλλαγή του άρθρου 65 παράγραφος 1 περίπτωση α) περιορίζεται στα δείγματα που:  α) εισάγονται δωρεάν σαν δείγματα ή λαμβάνονται κατά την εκδήλωση από εμπορεύματα που έχουν εισαχθεί χωρίς συσκευασία,  β) προορίζονται να διανεμηθούν δωρεάν προς το κοινό κατά τη διάρκεια της εκδήλωσης, προκειμένου να χρησιμοποιηθούν ή να αναλωθούν από τα πρόσωπα στα οποία διανέμονται,  γ) είναι φανερό ότι πρόκειται για δείγματα διαφημιστικού χαρακτήρα με μικρή αξία κατά μονάδα,  δ) δεν είναι κατάλληλα για εμπορία και προσφέρονται ενδεχομένως σε συσκευασίες που περιέχουν ποσότητα εμπορεύματος κατώτερη από την πιό μικρή ποσότητα του ίδιου εμπορεύματος που πωλείται στο εμπόριο,  ε) άν είναι τρόφιμα και ποτά, που δεν είναι συσκευασμένα κατά τον τρόπο που αναφέρει η περίπτωση δ), καταναλώνονται επί τόπου κατά τη διάρκεια της εκδήλωσης,  στ) η συνολική αξία τους και η ποσότητά τους είναι ανάλογες με το είδος της εκδήλωσης, τον αριθμό των επισκεπτών και το μέγεθος της συμμετοχής του εκθέτη.   Άρθρο 67  Η απαλλαγή του άρθρου 65 παράγραφος 1 περίπτωση β) περιορίζεται στα εμπορεύματα που:  α) αναλώνονται ή καταστρέφονται κατά τη διάρκεια της εκδήλωσης, και β) η συνολική τους αξία και η ποσότητά τους είναι ανάλογες με το είδος της εκδήλωσης, τον αριθμό των επισκεπτών και το μέγεθος της συμμετοχής του εκθέτη.   Άρθρο 68  Η απαλλαγή του άρθρου 65 παράγραφος 1 περίπτωση δ) περιορίζεται στα διαφημιστικά έντυπα και αντικείμενα τα οποία:  α) προορίζονται αποκλειστικά για δωρεάν διανομή προς το κοινό στον τόπο της εκδήλωσης,  β) η συνολική αξία τους και η ποσότητά τους είναι ανάλογες με το είδος της εκδήλωσης, τον αριθμό των επισκεπτών και το μέγεθος της συμμετοχής του εκθέτη.   Άρθρο 69  Εξαιρούνται από την απαλλαγή του άρθρου 65 παράγραφος 1 περιπτώσεις α) και β):  α) τα οινοπνευματώδη προϊόντα,  β) ο καπνός ή τα προϊόντα του καπνού,  γ) τα καύσιμα κάθε είδους.   ΤΙΤΛΟΣ X ΕΙΔΗ ΠΟΥ ΕΙΣΑΓΟΝΤΑΙ ΓΙΑ ΕΞΕΤΑΣΕΙΣ, ΑΝΑΛΥΣΕΙΣ Ή ΔΟΚΙΜΕΣ   Άρθρο 70  Με την επιφύλαξη των διατάξεων των άρθρων 71 έως 76, απαλλάσσονται από το φόρο τα είδη που προορίζονται να υποβλήθουν σε εξετάσεις, αναλύσεις ή δοκιμές για τον προσδιορισμό της σύνθεσης της ποιότητας ή των άλλων τεχνικών χαρακτηριστικών τους,  με σκοπό είτε την απόκτηση σχετικών πληροφοριών είτε τη βιομηχανική ή εμπορική έρευνα.   Άρθρο 71  Με την επιφύλαξη των διατάξεων του άρθρου 74, η απαλλαγή του άρθρου 70 προϋποθέτει ότι τα είδη που υποβάλλονται σε εξετάσεις, αναλύσεις ή δοκιμές, καταναλώνονται ή καταστρέφονται εντελώς κατά τη διάρκεια αυτών των εξετάσεων, αναλύσεων ή  δοκιμών.   Άρθρο 72  Εξαιρούνται από την απαλλαγή τα είδη που χρησιμοποιούνται για εξετάσεις, αναλύσεις ή δοκιμές οι οποίες συνιστούν από μόνες τους πράξεις εμπορικής προβολής.   Άρθρο 73  Η απαλλαγή παρέχεται μόνο για τις ποσότητες ειδών που είναι απόλυτα απαραίτητες για την πραγματοποίηση του σκοπού για τον οποίο εισάγονται. Τις ποσότητες αυτές καθορίζουν, κατά περίπτωση, οι αρμόδιες αρχές αφού εκτιμήσουν το σκοπό αυτό.   Άρθρο 74  1. Η απαλλαγή του άρθρου 70 καλύπτει και τα είδη που δεν καταναλώνονται ούτε καταστρέφονται εντελώς κατά τη διάρκεια των εξετάσεων, αναλύσεων ή δοκιμών, εφόσον τα εναπομένοντα προϊόντα με τη συγκατάθεση και υπό τον έλεγχο των αρμοδίων αρχών:  - είτε καταστρέφονται ολοσχερώς ή χάνουν κάθε εμπορική αξία μετά το περάς των εξετάσεων, αναλύσεων ή δοκιμών,  - είτε παραχωρούνται δωρεάν προς το Δημόσιο, άν η εθνική νομοθεσία προβλέπει τέτοια δυνατότητα,  - είτε εξάγονται από το έδαφος του Κράτους μέλους εισαγωγής, άν οι περιστάσεις το δικαιολογούν επαρκώς.  2. Κατά την έννοια της παραγράφου 1, με τον όρο "εναπομένονται προϊόντα" νοούνται τα προϊόντα που προκύπτουν από τις εξετάσεις, αναλύσεις ή δοκιμές, ή τα εμπορεύματα που δεν χρησιμοποιήθηκαν στις πράξεις αυτές.   Άρθρο 75  Εκτός από τις περιπτώσεις εφαρμογής των διατάξεων του άρθρου 74 παράγραφος 1, τα εναπομένοντα προϊόντα μετά από τις εξετάσεις, αναλύσεις ή δοκιμές, που αναφέρει το άρθρο 70, υπόκεινται στον οικείο φόρο προστιθεμένης αξίας κατά την εισαγωγή, με  το συντελεστή που ισχύει κατά την ημερομηνία τερματισμού των εξετάσεων, αναλύσεων ή δοκιμών, και με βάση το είδος και την αξία που αναγνωρίζουν ή αποδέχονται οι αρμόδιες αρχές κατά την ίδια ημερομηνία.  Μπορεί πάντως ο ενδιαφερόμενος, με τη συγκατάθεση και υπό τον έλεγχο των αρμόδιων αρχών, να μετατρέψει τα εναπομένοντα προϊόντα σε απορρίμματα ή θραύσματα- στην περίπτωση αυτή, ο φόρος κατά την εισαγωγή είναι αυτός που αναλογεί στα εν λόγω απορρίμματα ή  θραύσματα κατά την ημερομηνία κατά την οποία αυτά προκύπτουν.   Άρθρο 76  Οι αρμόδιες αρχές ορίζουν την προθεσμία μέσα στην οποία πρέπει να πραγματοποιηθούν οι εξετάσεις, αναλύσεις ή δοκιμές, και τις διοικητικές διατυπώσεις που πρέπει να ολοκληρωθούν, για να εξασφαλιστεί ότι τα εμπορεύματα θα χρησιμοποιηθούν για  τους προβλεπόμενους σκοπούς.   ΤΙΤΛΟΣ XI ΔΙΑΦΟΡΕΣ ΑΠΑΛΛΑΓΕΣ   Κεφάλαιο I Αποστολές που προορίζονται για οργανισμούς αρμόδιους σε θέματα προστασίας της πνευματικής, της βιομηχανικής ή της εμπορικής ιδιοκτησίας   Άρθρο 77  Απαλλάσσονται από το φόρο τα εμπορικά σήματα, υποδείγματα ή σχέδια και οι σχετικοί με αυτά φάκελοι, καθώς και φάκελοι αιτήσεων για τη χορήγηση διπλωμάτων ευρεσιτεχνίας ή παρόμοιων διπλωμάτων, που προορίζονται για οργανισμούς αρμόδιους για  θέματα προστασίας της πνευματικής ιδιοκτησίας ή προστασίας της βιομηχανικής και εμπορικής ιδιοκτησίας.   Κεφάλαιο II Τουριστικά ενημερωτικά έντυπα   Άρθρο 78  Απαλλάσσονται από το φόρο:  α) τα έντυπα (πολύπτυχα, φυλλάδια, βιβλία, οδηγοί, αφίσες τοποθετημένες ή όχι σε πλαίσιο, φωτογραφίες και φωτογραφικές μεγεθύνσεις τοποθετημένες ή όχι σε πλαίσιο, διαφάνειες, εικονογραφημένα ημερολόγια) που προορίζονται για δωρεάν διανομή και έχουν σαν  κύριο στόχο να παρακινήσουν το κοινό να επισκεφθεί ξένες χωρές, ιδίως δε να παραστεί σε μορφωτικές, τουριστικές, αθλητικές, θρησκευτικές ή επαγγελματικές συναντήσεις ή εκδηλώσεις, υπό τον όρο ότι τα έντυπα αυτά δεν περιέχουν ιδιωτική εμπορική διαφήμιση  πάνω από είκοσι πέντε τοις εκατό (25 %) και ότι είναι εμφανές πως έχουν ως σκοπό την ενημέρωση γενικά,  β) οι κατάλογοι και οι οδηγοί ξενοδοχείων του εξωτερικού που δημοσιεύονται από τους επίσημους τουριστικούς οργανισμούς ή υπό την αιγίδα τους, και οι πίνακες ωραρίων των υπηρεσιών μεταφορών του εξωτερικού, όταν τα έντυπα αυτά προορίζονται για δωρεάν  διανομή και δεν περιέχουν ιδιωτική εμπορική διαφήμιση πάνω από 25 %,  γ) το τεχνικό υλικό που αποστέλλεται στους επίσημους αντιπροσώπους ή στους εκπροσώπους που έχουν οριστεί από τους επίσημους εθνικούς οργανισμούς τουρισμού, και το οποίο δεν προορίζεται για διανομή, δηλαδή οι καταστάσεις, οι κατάλογοι συνδρομητών  τηλεφώνου ή τηλετύπου, οι οδηγοί ξενοδοχείων, εμπορικών εκθέσεων, τα δείγματα βιοτεχνικών προϊόντων ασήμαντης αξίας, το έντυπο πληροφοριακό υλικό για μουσεία, πανεπιστήμια, ιαματικά λουτρά ή άλλους παρόμοιους φορείς.   Κεφάλαιο III Διάφορα έγγραφα και είδη   Άρθρο 79  Απαλλάσσονται από το φόρο:  α) έγγραφα που προσφέρονται δωρεάν στις δημόσιες υπηρεσίες των Κρατών μελών,  β) εκδόσεις ξένων κυβερνήσεων και εκδόσεις επίσημων διεθνών οργανισμών που προορίζονται για δωρεάν διανομή,  γ) ψηφοδέλτια που προορίζονται για εκλογές οι οποίες διοργανώνονται από οργανισμούς εγκατεστημένους σε χώρες εκτός του Κράτους μέλους εισαγωγής,  δ) αντικείμενα που προορίζονται να χρησιμεύσουν σαν αποδεικτικά μέσα ενώπιον δικαστηρίων ή άλλων επίσημων οργάνων των Κρατών μελών,  ε) δείγματα υπογραφών και έντυπες εγκύκλιοι σχετικές με υπογραφές που αποστέλλονται στα πλαίσια των συνήθων ανταλλαγών πληροφοριών ανάμεσα σε δημόσιες υπηρεσίες ή τραπεζικούς οργανισμούς,  στ) επίσημα έντυπα που αποστέλλονται στις κεντρικές τράπεζες των Κρατών μελών,  ζ) εκθέσεις, απολογισμοί δραστηριότητας, πληροφοριακά σημειώματα, δελτία εγγραφής και άλλα έγγραφα τα οποία έχουν καταρτίσει εταιρείες η έδρα των οποίων δεν βρίσκεται στο Κράτος μέλος εισαγωγής και τα οποία προορίζονται για τους κομιστές ή τους κυρίους  των αξιογράφων τα οποία εκδίδουν οι εταιρείες αυτές,  η) φορείς καταγραφής στοιχείων (διάτρητες κάρτες, ηχητικές εγγραφές, μικροταινίες κτλ.) που χρησιμοποιούνται για τη διαβίβαση πληροφοριών και προσφέρονται δωρεάν στον παραλήπτη, εφόσον η απαλλαγή δεν αφήνει περιθώρια για καταχρήσεις ή σημαντικές  στρεβλώσεις του ανταγωνισμού,  θ) φάκελοι, αρχεία, έντυπα και άλλα έγγραφα που προορίζονται να χρησιμοποιηθούν κατά τη διάρκεια διεθνών συναντήσεων, διασκέψεων ή συνεδρίων, καθώς και τα πρακτικά των εκδηλώσεων αυτών,  ι) σχεδιαγράμματα, τεχνικά σχέδια, διαφανή πρωτότυπα σχέδια, περιγραφές και άλλα παρόμοια έγγραφα που εισάγονται με σκοπό την επίτευξη ή την εκτέλεση παραγγελιών στις τρίτες χώρες ή τη συμμετοχή σε διαγωνισμό που διοργανώνεται στο Κράτος μέλος  εισαγωγής,  ια) έγγραφα που προορίζονται να χρησιμοποιηθούν κατά τη διάρκεια εξετάσεων που διοργανώνουν στο Κράτος μέλος εισαγωγής οργανισμοί εγκατεστημένοι στο Κράτος αυτό,  ιβ) έντυπα που προορίζονται να χρησιμοποιηθούν ως επίσημα έγγραφα για τη διεθνή κυκλοφορία οχημάτων και εμπορευμάτων στα πλαίσια διεθνών συμβάσεων,  ιγ) έντυπα, ετικέτες, τίτλοι μεταφοράς και παρόμοια έγγραφα που αποστέλλουν επιχειρήσεις μεταφορών ή ξενοδοχειακές επιχειρήσεις οι οποίες βρίσκονται σε χώρα, εκτός του Κράτους μέλους εισαγωγής, στα ταξιδιωτικά γραφεία που είναι εγκατεστημένα σ' αυτό το  Κράτος μέλος,  ιδ) μεταφορικά έγγραφα και έντυπα, φορτωτικές θαλάσσιων και χερσαίων μεταφορών και άλλα εμπορικά έγγραφα ή έγγραφα γραφείου,  ιε) επίσημα έγγραφα που προέρχονται από εθνικές αρχές ή διεθνείς φορείς, και έντυπα τα οποία είναι σύμφωνα με τα διεθνή πρότυπα και τα οποία αποστέλλουν ενώσεις προσώπων από χώρες εκτός του κράτους εισαγωγής σε αντίστοιχες ενώσεις που βρίσκονται στο  κράτος αυτό με σκοπό τη διανομή τους,  ιστ) φωτογραφίες, διαφάνειες και στερεοτυπικές πλάκες από χαρτόνι η χαρτόμαζα για φωτογραφίες, έστω και αν έχουν υπότιτλους, όταν απευθύνονται σε ειδησεογραφικά πρακτορεία ή σε εκδότες εφημερίδων ή περιοδικών,  ιζ) είδη που αναφέρονται στο παράρτημα της παρούσας οδηγίας, για οποιαδήποτε χρήση και άν προορίζονται, εφόσον έχουν παραχθεί από τον Οργανισμό Ηνωμένων Εθνών ή έναν από τους ειδικευμένους οργανισμούς του,  ιη) αντικείμενα συλλογών και αντικείμενα τέχνης, εκπαιδευτικού, επιστημονικού ή πολιτιστικού χαρακτήρα, που δεν προορίζονται προς πώληση και εισάγονται από μουσεία, αίθουσες εκθέσεων και λοιπά ιδρύματα στα οποία οι αρμόδιες αρχές των Κρατών μελών  επιτρέπουν να παραλαμβάνουν τα αντικείμενα αυτά με απαλλαγή. Η απαλλαγή παρέχεται μόνο όταν τα αντικείμενα εισάγονται δωρεάν ή όταν εισάγονται εξ επαχθούς αιτίας χωρίς όμως να παραδίνονται από άτομο υποκείμενο στο φόρο.   Κεφάλαιο IV Διάφορα παρεπόμενα υλικά για τη στοιβασία και την προστασία των εμπορευμάτων κτά τη διάρκεια της μεταφοράς τους   Άρθρο 80  Απαλλάσσονται του φόρου διάφορα υλικά όπως σκοινιά, άχυρα, υφάσματα, χαρτιά και χαρτόνια, ξύλα, πλαστικές ύλες, που χρησιμοποιούνται για τη στοιβασία και την προστασία (στην οποία περιλαμβάνεται και η θερμική προστασία) των εμπορευμάτων κατά  τη διάρκεια της μεταφοράς τους στο έδαφος ενός Κράτους μέλους, υπό τον όρο ότι:  α) κανονικά δεν μπορούν να ξαναχρησιμοποιηθούν, και β) η αξία τους περιλαμβάνεται στη βάση επιβολής του φόρου, όπως αυτή ορίζεται στο άρθρο 11 της οδηγίας 77/388/ΕΟΚ.   Κεφάλαιο V Στρωμνή, χορτονομή και άλλα είδη τροφής χρησιμοποιούμενα κατά τη διάρκεια της μεταφοράς ζώων   Άρθρο 81  Απαλλάσσονται από το φόρο η στρωμνή, η χορτονομή και οι τροφές κάθε είδους που τοποθετούνται σε μεταφορικά μέσα τα οποία χρησιμοποιούνται για τη μεταφορά ζώων στο έδαφος Κράτους μέλους, προκειμένου να διανεμηθούν κατά τη διαδρομή.   Κεφάλαιο VI Καύσιμα και λιπαντικά σε χερσαία οχήματα με κινητήρα   Άρθρο 82  1. Με την επιφύλαξη των διατάξεων των άρθρων 83 έως 85, απαλλάσσονται του φόρου:  α) τα καύσιμα που περιέχονται στις κανονικές δεξαμενές καυσίμων των επιβατικών αυτοκινήτων, των αυτοκινήτων οχημάτων δημοσίας χρήσεως και των μοτοσυκλετών,  β) τα καύσιμα που περιέχονται σε φορητά δοχεία καυσίμων επί των επιβατικών αυτοκινήτων και των μοτοσυκλετών, μέχρι ποσότητας 10 λίτρων κατά όχημα και με την επιφύλαξη των εθνικών διατάξεων που αφορούν την κατοχή και τη μεταφορά καυσίμων.  2. Κατά την έννοια της παραγράφου 1, νοούνται ως:  α) "αυτοκίνητο όχημα δημοσίας χρήσεως", κάθε οδικό όχημα με κινητήρα το οποίο, σύμφωνα με τον τύπο κατασκευής και τον εξοπλισμό του, προσιδιάζει και προορίζεται για μεταφορές, με ή χωρίς κόμιστρο:  - πάνω από εννέα προσώπων, στα οποία περιλαμβάνεται και ο οδηγός,  - εμπορευμάτων,  καθώς και κάθε οδικό όχημα ειδικής χρήσεως εκτός από την καθαυτό μεταφορά,  β) "επιβατικό αυτοκίνητο", κάθε αυτοκίνητο όχημα που δεν ανταποκρίνεται στα κριτήρια της περιπτώσης α), γ) "κανονικές δεξαμενές καυσίμων", οι δεξαμενές καυσίμων που ο κατασκευαστής ενσωματώνει σε όλα τα οχήματα του ίδιου τύπου με το εξεταζόμενο όχημα, και η ενσωμάτωση των οποίων επιτρέπει την απευθείας χρήση του καυσίμου τόσο για την κίνηση των οχημάτων  όσο και, ενδεχομένως, για τη λειτουργία του ψυκτικού συστήματος.  Θεωρούνται, επίσης, κανονικές, δεξαμενές καυσίμων οι δεξαμενές υγραερίου που προσαρμόζονται στα οχήματα με κινητήρα και επιτρέπουν την απευθείας χρήση του υγραερίου ως καυσίμου.   Άρθρο 83  Όσον αφορά τα καύσιμα που περιέχονται στις κανονικές δεξαμενές καυσίμων των οχημάτων δημοσίας χρήσεως, τα Κράτη μέλη μπόρουν να περιορίσουν την απαλλαγή σε 200 λίτρα κατά όχημα και κατά ταξίδι.   Άρθρο 84  Τα Κράτη μέλη μπορούν να περιορίσουν την απαλλασσόμενη ποσότητα καυσίμων στις περιπτώσεις:  α) των οχημάτων δημοσίας χρήσεως που πραγματοποιούν διεθνείς μεταφορές:  - προερχόμενα από τρίτες χώρες με προορισμό παραμεθόρια ζώνη μέγιστου βάθους 25 χιλιομέτρων κατ' ευθεία γραμμή,  - προερχόμενα από άλλο Κράτος μέλος με προορισμό παραμεθόρια ζώνη μέγιστου βάθους 15 χιλιομέτρων κατ' ευθεία γραμμή,  εφόσον οι μεταφορές αυτές διεξάγονται από πρόσωπα τα οποία κατοικούν στη ζώνη αυτή,  β) των επιβατικών αυτοκινήτων οχημάτων τα οποία ανήκουν σε πρόσωπα που κατοικούν σε παραμεθόρια ζώνη μέγιστου βάθους 15 χιλιομέτρων κατ' ευθεία γραμμή, η οποία συνορεύει με τρίτη χώρα.   Άρθρο 85  Τα απαλλασσόμενα καύσιμα δεν μπορούν να χρησιμοποιηθούν σε άλλο όχημα εκτός από εκείνο με το οποίο έγινε η εισαγωγή τους ούτε να αφαιρεθούν από το όχημα αυτό ούτε να αποθηκευτούν (παρά μόνο κατά τη διάρκεια των απαραίτητων για το όχημα  επισκευών) ούτε να μεταβιβασθούν εξ επαχθούς ή χαριστικής αιτίας εκ μέρους του δικαιούχου της απαλλαγής.  Η μη τήρηση των διατάξεων του πρώτου εδαφίου συνεπάγεται την επιβολή του αναλογούντος στα προϊόντα αυτά φόρου προστιθεμένης αξίας κατά την εισαγωγή, με το συντελεστή που ισχύει την ημερομηνία πραγματοποιήσεως της εισαγωγής, και με βάση το είδος και την  αξία που αναγνωρίζουν ή αποδέχονται οι αρμόδιες αρχές κατά την ίδια ημερομηνία.   Άρθρο 86  Η απαλλαγή του άρθρου 82 ισχύει και για τα λιπαντικά που βρίσκονται στα αυτοκίνητα οχήματα και αντιστοιχούν στις κανονικές ανάγκες της λειτουργίας κατά τη διάρκεια του εκτελούμενου ταξιδίου.   Κεφάλαιο VII Είδη που προορίζονται για την ανέγερση τη συντήρηση ή τη διακόσμηση μνημείων ή νεκροταφείων θυμάτων πολέμου   Άρθρο 87  Απαλλάσσονται του φόρου όλα τα είδη που εισάγονται από οργανισμούς οι οποίοι έχουν τη σχετική έγκριση των αρμόδιων αρχών, προκειμένου να χρησιμοποιηθούν για την ανέγερση, τη συντήρηση ή τη διακόσμηση νεκροταφείων, τάφων και μνημείων των  θυμάτων πολέμου ξένης χώρας, που έχουν ταφεί στο Κράτος μέλος εισαγωγής.   Κεφάλαιο VIII Φέρετρα, τεφροδόχοι και αντικείμενα νεκρώσιμου διάκοσμου   Άρθρο 88  Απαλλάσσονται από το φόρο:  α) τα φέρετρα που περιέχουν τις σορούς και οι τεφροδόχοι που περιέχουν την τέφρα νεκρών, καθώς και τα άνθη, τα στέφανα και τα άλλα διακοσμητικά αντικείμενα που τα συνοδεύουν συνήθως,  β) τα άνθη, στέφανα και άλλα διακοσμητικά αντικείμενα που φέρνουν πρόσωπα τα οποία κατοικούν σε Κράτος μέλος εκτός του Κράτους εισαγωγής και μεταβαίνουν σε κηδείες ή έρχονται για να διακοσμήσουν τάφους που βρίσκονται στο έδαφος του Κράτους μέλους  εισαγωγής, εφόσον οι εισαγωγές αυτές δεν παρουσιάζουν, από το είδος ή την ποσότητά τους, κανένα εμπορικό ενδιαφέρον.   ΤΙΤΛΟΣ XII ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ   Άρθρο 89  Στις περιπτώσεις κατά τις οποίες η παρούσα οδηγία προβλέπει ότι η απαλλαγή εξαρτάται από τη συνδρομή ορισμένων προϋποθέσεων, η απόδειξη της συνδρομής των προϋποθέσεων αυτών προς τις αρμόδιες αρχές βαρύνει τον ενδιαφερόμενο.   Άρθρο 90  1. Η νομισματική αντιστοιχία της ECU σε εθνικό νόμισμα, η οποία πρέπει να λαμβάνεται υπόψη για την εφαρμογή της οδηγίας αυτής, καθορίζεται μια φορά το χρόνο. Η ισοτιμία που εφαρμόζεται είναι η ισοτιμία της πρώτης εργάσιμης ημέρας του Οκτωβρίου  και αρχίζει να ισχύει από την 1η Ιανουαρίου του επόμενου χρόνου.  2. Τα Κράτη μέλη έχουν την ευχέρεια να στρογγυλοποιούν τα ποσά που προκύπτουν σε εθνικό νόμισμα από τη μετατροπή των ποσών που εκφράζονται σε ECU.  3. Τα Κράτη μέλη έχουν την ευχέρεια, κατά την ετήσια προσαρμογή που προβλέπεται στην παράγραφο 1, να διατηρούν το ποσό των απαλλαγών που ήδη ισχύει, εάν η μετατροπή των ποσών των απαλλαγών που εκφράζονται σε ECU καταλήγει, πριν την στρογγυλοποίηση της  παραγράφου 2, σε μεταβολή της απαλλαγής, εκφρασμένης σε εθνικό νόμισμα, μικρότερη από πέντε τοις εκατό (5 %).   Άρθρο 91  Οι διατάξεις γης οδηγίας αυτής δεν εμποδίζουν τα Κράτη μέλη να διατηρούν:  α) τα προνόμια και τις ασυλίες που παρέχουν στα πλαίσια συμφωνιών μορφωτικής, επιστημονικής ή τεχνικής συνεργασίας τις οποίες έχουν συνάψει μεταξύ τους ή με τρίτες χώρες,  β) τις ειδικές απαλλαγές που δικαιολογούνται από το είδος του μεθοριακού εμπορίου και χορηγούνται στα πλαίσια συμφωνιών τις οποίες έχουν συνάψει μεταξύ τους ή με χώρες που βρίσκονται εκτός της Κοινότητας.   Άρθρο 92  Μέχρι να θεσπισθούν κοινοτικές διατάξεις στο συγκεκριμένο τομέα, η οδηγία αυτή δεν εμποδίζει τα Κράτη μέλη να διατηρούν τις ειδικές απαλλαγές κατά την εισαγωγή, τις οποίες παρέχουν: α) στους ναυτικούς του εμπορικού ναυτικού,  β) στους εργαζόμενους που επαναπατρίζονται αφού παρέμειναν λόγω επαγγελματικής δραστηριότητας 6 τουλάχιστον μήνες έξω από το Κράτος μέλος εισαγωγής.   Άρθρο 93  1. Τα Κράτη μέλη θέτουν σε ισχύ τα μέτρα που είναι απαραίτητα για τη συμμόρφωση προς την παρούσα οδηγία από την 1η Ιουλίου 1984.  2. Τα Κράτη μέλη ενημερώνουν την Επιτροπή σχετικά με τις διατάξεις που θεσπίζουν για την εφαρμογή της οδηγίας αυτής, αναφέροντας, ενδεχομένως, τις διατάξεις που θεσπίζουν με απλή αναφορά στις όμοιες διατάξεις του κανονισμού (ΕΟΚ) αριθ. 918/83 του  Συμβουλίου.   Άρθρο 94  Η παρούσα οδηγία απευθύνεται στα Κράτη μέλη.  Έγινε στις Βρυξέλλες, στις 28 Μαρτίου 1983.  Για το Συμβούλιο Ο Πρόεδρος J. ERTL  (1) ΕΕ αριθ. C 171 της 11. 7. 1980, σ. 8.  (2) ΕΕ αριθ. C 50 της 9. 3. 1981, σ. 106.  (3) ΕΕ αριθ. C 300 της 18. 11. 1980, σ. 11.  (4) ΕΕ αριθ. L 145 της 13. 6. 1977, σ. 1 (5) Βλέπε σ. 1 της παρούσας Επίσημης Εφημερίδας.      ΠΑΡΑΡΤΗΜΑ    Οπτικοακουστικόν υλικόν, χαρακτήρος εκπαιδευτικού, επιστημονικού ή μορφωτικού  "" ID="1" ASSV="3">37.04> ID="2">Πλάκες και ταινίαι εκτεθείσαι εις το φώς και μη υποστάσαι εμφάνισιν, αρνητικαί ή θετικαί:"> ID="2">Α. Κινηματογραφικαί ταινίαι:">  ID="2">ex II. Λοιπαί θετικαί, χαρακτήρος εκπαιδευτικού, επιστημονικού ή μορφωτικού"> ID="1">ex 37.05> ID="2">Πλάκες, ταινίαι μη διάτρητοι και ταινίαι διάτρητοι (έτεραι των κινηματογραφικών ταινιών), εκτεθείσαι εις το φώς και υποστάσαι εμφάνισιν,  αρνητικαί ή θετικαί, χαρακτήρος εκπαιδευτικού, επιστημονικού ή μορφωτικού"> ID="1" ASSV="7">37.07> ID="2">Κινηματογραφικαί ταινίαι εκτεθείσαι εις το φώς και υποστάσαι εμφάνισιν, φέρουσαι ή μη την εγγραφήν του ήχου, αρνητικαί ή θετικαί:"> ID="2">B. II.  Λοιπαί θετικαί:"> ID="2">ex α) Ταινίαι επικαίρων (φέρουσαι ή μη ήχον) παρουσιάζουσαι γεγονότα έχοντα χαρακτήρα επικαιρότητος κατά τον χρόνον της εισαγωγής και εισαγόμεναί, δι' αναπαραγωγήν, με τον περιορισμόν δύο αντιτύπων κατά θέμα"> ID="2">ex β)  Έτερα:"> ID="2">- Ταινίαι αρχείων (φέρουσαι ή μη ήχον) προοριζόμεναι να συνοδεύουν ταινίας επικαίρων"> ID="2">- Ψυχαγωγικαί ταινίαι κατάλληλοι ειδικώς δια παιδιά και νέους"> ID="2">- Μη κατονομαζόμεναι, χαρακτήρος εκπαιδευτικού, επιστημονικού ή  μορφωτικού"> ID="1" ASSV="4">49.11> ID="2">Εικόνες, έντυπα χαρακτικής, φωτογραφίαι και έτερα έντυπα, καθ' οιονδήποτε τρόπον παραχθέντα:"> ID="2">ex B) Έτερα:"> ID="2">- Μικροδελτία ή έτερα υποθέματα χρησιμοποιούμενα υπό υπηρεσιών πληροφοριών και  τεκμηριώσεως δι' υπολογιστού, χαρακτήρος εκπαιδευτικού, επιστημονικού ή μορφωτικού"> ID="2">- Πίνακες επιτοίχιοι προοριζόμενοι αποκλειστικώς δι' επίδειξιν και διδασκαλίαν"> ID="1" ASSV="3">ex 90.21> ID="2">Όργανα, συσκευαί και υποδείγματα  κατασκευασθέντα δι' επίδειξιν (προς διδασκαλίαν, δι' εκθέσεις κλπ.) ακατάλληλα δι' ετέρας χρήσεις:"> ID="2">- Υποδείγματα, μακέτται και πίνακες επιτοίχοι χαρακτήρος εκπαιδευτικού, επιστημονικού ή μορφωτικού, προοριζόμενα αποκλειστικώς δι' επίδειξιν ή  διδασκαλίαν"> ID="2">- Μακέτται ή οπτικά υποδείγματα αφηρημένων εννοιών, ως κατασκευαί δια χημικάς ενώσεις ή μαθηματικούς τύπους"> ID="1" ASSV="3">92.12> ID="2">Υποθέματα εγγραφής ήχου δια συσκευάς της κλάσεως 92.11 ή δι' αναλόγους εγγραφάς: δίσκοι,  κύλινδροι, κηροί, λωρίδες, ταινίαι, σύρματα, κλπ., έτοιμα προς εγγραφήν ή εγγεγραμμένα. Μήτραι και γαλβανισμένα εκμαγεία προς εγγραφήν των δίσκων:"> ID="2">ex B. Εγγεγραμμένα:"> ID="2">- Χαρακτήρος εκπαιδευτικού, επιστημονικού ή μορφωτικού"> ID="1"  ASSV="3">Διάφορα> ID="2">- Ολογράμματα δια προβολήν δια laser"> ID="2">- Παίγνια multimedia"> ID="2">- Υλικόν προγραμματισμένης διδασκαλίας, περιλαμβανομένου και του υπό μορφήν εκθετηρίων, το οποίον συνοδεύεται από το αντίστοιχον έντυπον  υλικόν">


title: Οδηγία 2010/27/ΕΕ της Επιτροπής, της 23ης Απριλίου 2010 , για την τροποποίηση της οδηγίας 91/414/EOK του Συμβουλίου ώστε να καταχωριστεί η ουσία triflumizole ως δραστική ουσία (Κείμενο που παρουσιάζει ενδιαφέρον για τον ΕΟΧ)

text:
               24.4.2010

               EL

               Επίσημη Εφημερίδα της Ευρωπαϊκής Ένωσης

               L 104/54

         ΟΔΗΓΊΑ 2010/27/ΕΕ ΤΗΣ ΕΠΙΤΡΟΠΉΣ
   της 23ης Απριλίου 2010
   για την τροποποίηση της οδηγίας 91/414/EOK του Συμβουλίου ώστε να καταχωριστεί η ουσία triflumizole ως δραστική ουσία
   (Κείμενο που παρουσιάζει ενδιαφέρον για τον ΕΟΧ)
   H ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 6 παράγραφος 1,
   Εκτιμώντας τα ακόλουθα:

               (1)

               Οι κανονισμοί της Επιτροπής (ΕΚ) αριθ. 451/2000 (2) και (ΕΚ) αριθ. 1490/2002 (3) καθορίζουν λεπτομερείς κανόνες για την εφαρμογή του τρίτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ και θεσπίζουν κατάλογο δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα Ι της οδηγίας 91/414/ΕΟΚ. Ο εν λόγω κατάλογος περιλαμβάνει την ουσία triflumizole. Με την απόφαση 2008/748/ΕΚ της Επιτροπής (4) αποφασίστηκε να μην περιληφθεί η ουσία triflumizole στο παράρτημα I της οδηγίας 91/414/ΕΟΚ.

               (2)

               Σύμφωνα με το άρθρο 6 παράγραφος 2 της οδηγίας 91/414/ΕΟΚ ο αρχικός κοινοποιών υπέβαλε νέα αίτηση ζητώντας την εφαρμογή της ταχείας διαδικασίας που προβλέπεται στα άρθρα 14 έως 19 του κανονισμού (ΕΚ) αριθ. 33/2008 της Επιτροπής, της 17ης Ιανουαρίου 2008, για τη θέσπιση λεπτομερών κανόνων εφαρμογής της οδηγίας 91/414/ΕΟΚ του Συμβουλίου όσον αφορά την καθιέρωση συνήθους και ταχείας διαδικασίας εκτίμησης των δραστικών ουσιών που συμπεριλαμβάνονταν στο πρόγραμμα εργασίας το οποίο αναφέρεται στο άρθρο 8 παράγραφος 2 της εν λόγω οδηγίας, αλλά δεν έχουν περιληφθεί στο παράρτημα I (5).

               (3)

               Η αίτηση υποβλήθηκε στις Κάτω Χώρες που είχαν οριστεί κράτος μέλος-εισηγητής με τον κανονισμό (ΕΚ) αριθ. 451/2000. Τηρήθηκε ο χρονικός περιορισμός για την ταχεία διαδικασία. Οι προδιαγραφές της δραστικής ουσίας και οι προβλεπόμενες χρήσεις είναι ίδιες με εκείνες που περιέχονται στην απόφαση 2008/748/ΕΚ. Η αίτηση αυτή συμφωνεί επίσης με τις υπόλοιπες ουσιώδεις και διαδικαστικές απαιτήσεις του άρθρου 15 του κανονισμού (ΕΚ) αριθ. 33/2008.

               (4)

               Οι Κάτω Χώρες αξιολόγησαν τα νέα στοιχεία και δεδομένα που υπέβαλε ο κοινοποιών και συνέταξαν συμπληρωματική έκθεση στις 6 Μαρτίου 2009.

               (5)

               Η συμπληρωματική έκθεση αξιολόγησης υποβλήθηκε σε εξέταση από ομοτίμους από τα κράτη μέλη και την EFSA (ΕΑΑΤ) και υποβλήθηκε στην Επιτροπή στις 14 Δεκεμβρίου 2009 με τη μορφή συμπερασμάτων της EFSA για την ουσία triflumizole (6). Η εν λόγω έκθεση επανεξετάστηκε από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκε στις 12 Μαρτίου 2010 με τη μορφή έκθεσης επανεξέτασης της Επιτροπής για την ουσία triflumizole.

               (6)

               Η νέα αξιολόγηση από το κράτος μέλος-εισηγητή και το νέο συμπέρασμα της EFSA επικεντρώθηκαν στις επιφυλάξεις που οδήγησαν στη μη συμπερίληψή της. Οι επιφυλάξεις αυτές αφορούσαν κυρίως τη μη αποδεκτή αξιολόγηση κινδύνου για τους χειριστές και τους εργαζόμενους.

               (7)

               Από τα νέα στοιχεία που υπέβαλε ο κοινοποιών προκύπτει ότι η έκθεση των χειριστών και των εργαζομένων μπορεί να θεωρηθεί αποδεκτή υπό την προϋπόθεση ότι χρησιμοποιείται επιπλέον προστατευτικός εξοπλισμός.

               (8)

               Από τις διάφορες εξετάσεις φάνηκε ότι τα φυτοπροστατευτικά προϊόντα που περιέχουν τη δραστική ουσία triflumizole μπορεί να θεωρηθεί ότι πληρούν, γενικά, τις απαιτήσεις του άρθρου 5 παράγραφος 1 στοιχεία α) και β) της οδηγίας 91/414/ΕΟΚ, ιδίως όσον αφορά τις χρήσεις που εξετάστηκαν και αναλύθηκαν στην έκθεση επανεξέτασης της Επιτροπής. Συνεπώς, είναι σκόπιμο να καταχωριστεί η ουσία triflumizole στο παράρτημα I, ώστε να εξασφαλιστεί ότι σε όλα τα κράτη μέλη οι εγκρίσεις φυτοπροστατευτικών προϊόντων που περιέχουν την εν λόγω δραστική ουσία μπορούν να χορηγούνται σύμφωνα με τις διατάξεις της εν λόγω οδηγίας.

               (9)

               Ως εκ τούτου, είναι σκόπιμο να τροποποιηθεί αναλόγως η οδηγία 91/414/ΕΟΚ.

               (10)

               Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα I της οδηγίας 91/414/ΕΟΚ τροποποιείται όπως ορίζεται στο παράρτημα της παρούσας οδηγίας.
   Άρθρο 2
   Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως τις 30 Νοεμβρίου 2010. Ανακοινώνουν αμέσως στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ αυτών των διατάξεων και των διατάξεων της παρούσας οδηγίας.
   Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος πραγματοποίησης αυτής της αναφοράς καθορίζεται από τα κράτη μέλη.
   Άρθρο 3
   Η παρούσα οδηγία αρχίζει να ισχύει την 1η Ιουλίου 2010.
   Άρθρο 4
   Η παρούσα οδηγία απευθύνεται στα κράτη μέλη.

      Βρυξέλλες, 23 Απριλίου 2010.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 230 της 19.8.1991, σ. 1.

      (2)  ΕΕ L 55 της 29.2.2000, σ. 25.

      (3)  ΕΕ L 224 της 21.8.2002, σ. 23.

      (4)  ΕΕ L 252 της 20.9.2008, σ. 37.

      (5)  ΕΕ L 15 της 18.1.2008, σ. 5.

      (6)  Ευρωπαϊκή Αρχή για την Ασφάλεια των Τροφίμων· Conclusion on the peer review of the pesticide risk assessment of the active substance triflumizole (Συμπέρασμα σχετικά με την επανεξέταση από ομοτίμους της αξιολόγησης κινδύνου της δραστικής ουσίας triflumizole). The EFSA Journal 2009, 7(12), 1415. [49 pp.]. doi:10.2903/j.efsa.2009.1415. Διατίθεται στην ηλεκτρονική διεύθυνση: www.opendays.europa.eu

      ΠΑΡΑΡΤΗΜΑ
      Στο τέλος του πίνακα του παραρτήματος I της οδηγίας 91/414/ΕΟΚ προστίθεται η ακόλουθη καταχώριση:

                     Αριθ.

                     Κοινή ονομασία, αριθμοί ταυτοποίησης

                     Ονομασία IUPAC

                     Καθαρότητα (1)

                     Έναρξη ισχύος

                     Λήξη της καταχώρισης

                     Ειδικές διατάξεις

                     «311

                     Triflumizole
                     Αριθ. CAS: 99387-89-0
                     Αριθ. CIPAC: 730

                        (E)-4-chloro-α,α,α-trifluoro-N-(1-imidazol-1-yl-2-propoxyethylidene)-o-toluidine

                     ≥ 980 g/kg
                     Προσμείξεις:
                     Τολουόλιο έως 1 g/kg

                     1η Ιουλίου 2010

                     30 Ιουνίου 2020

                     ΜΕΡΟΣ Α
                     Μπορούν να επιτρέπονται χρήσεις μόνο ως μυκητοκτόνου σε θερμοκήπια με τεχνητά υποστρώματα.
                     ΜΕΡΟΣ B
                     Για την εφαρμογή των ενιαίων αρχών του παραρτήματος VI πρέπει να λαμβάνονται υπόψη τα συμπεράσματα της έκθεσης επανεξέτασης για την ουσία Triflumizole, και ιδίως τα προσαρτήματα I και II αυτής, όπως οριστικοποιήθηκαν από τη μόνιμη επιτροπή για την τροφική αλυσίδα και την υγεία των ζώων στις 12 Μαρτίου 2010.
                     Κατά τη συνολική αυτή αξιολόγηση τα κράτη μέλη πρέπει να αποδίδουν ιδιαίτερη προσοχή στα εξής:

                                 —

                                 στην ασφάλεια των χρηστών και των εργαζομένων: οι όροι χρήσης πρέπει να προβλέπουν τη χρήση κατάλληλου ατομικού εξοπλισμού προστασίας,

                                 —

                                 στην ενδεχόμενη επίπτωση στους υδρόβιους οργανισμούς και να διασφαλίζουν ότι στους όρους χορήγησης της αδείας περιλαμβάνονται, κατά περίπτωση, μέτρα άμβλυνσης του κινδύνου.»

         (1)  Περισσότερες λεπτομέρειες σχετικά με την ταυτότητα και τις προδιαγραφές της δραστικής ουσίας παρέχονται στην έκθεση επανεξέτασης.


Avis juridique important

|

31974L0577

Οδηγία 74/577/ΕΟΚ του Συμβουλίου της 18ης Νοεμβρίου 1974 περί αναισθητοποιήσεως των ζώων προ της σφαγής τους

Επίσημη Εφημερίδα αριθ. L 316 της 26/11/1974 σ. 0010 - 0011 Φινλανδική ειδική έκδοση: Κεφάλαιο 3 τόμος 6 σ. 0028  Ελληνική ειδική έκδοση: Κεφάλαιο 03 τόμος 11 σ. 0062  Σουηδική ειδική έκδοση: Κεφάλαιο 3 τόμος 6 σ. 0028  Ισπανική ειδική έκδοση: Κεφάλαιο 03 τόμος 7 σ. 0258  Πορτογαλική ειδική έκδοση : Κεφάλαιο 03 τόμος 7 σ. 0258

ΟΔΗΓΙΑ ΤΟΥ ΣΥΜΒΟΥΛΙΟΥ της 18ης Νοεμβρίου 1974 περί αναισθητοποιήσεως των ζώων προ της σφαγής τουςΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ Έχοντας υπόψη:  τη σηνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 100,  την πρόταση της Επιτροπής,  τη γνώμη της Συνελεύσεως (1),  τη γνώμη της Οικονομικής και Κοινωνικής Επιτροπής,  Εκτιμώντας:  ότι οι εθνικές νομοθεσίες που ισχύουν σήμερα στον τομέα της προστασίας των ζώων παρουσιάζουν διαφορές που δύνανται να επηρεάζουν άμεσα τη λειτουργία της κοινής αγοράς- ότι, πράγματι, οι υποχρεώσεις που απορρέουν από τις διατάξεις αυτές διαφέρουν από ένα  Κράτος Μέλος σ' άλλο- ότι, εξ' άλλου, είναι σκόπιμο να αναληφθεί επί κοινοτικού επιπέδου δράση που αποσκοπεί στην απαλλαγή των ζώων, γενικά, από οποιαδήποτε σκληρή μεταχείριση- ότι θεωρείται ευκταίο, σε πρώτη φάση, να αναφέρεται η δράση αυτή στις συνθήκες που επιτρέπουν να  υφίστανται τα ζώα κατά τη σφαγή τους μόνο τους απόλυτα αναπόφευκτους πόνους- ότι για τούτο πρέπει να γενικευθεί η πρακτική της αναισθητοποιήσεως με αναγνωρισμένα κατάλληλα μέσα- ότι, εν τούτοις, πρέπει να ληφθούν υπόψη οι ιδιομορφίες που αφορούν ορισμένους θρησκευτικούς τύπους,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:   Άρθρο 1  1. Τα Κράτη Μέλη μεριμνούν ώστε να ληφθούν για τη σφαγή των ζώων, που ανήκουν στο βόειο, πρόβειο, χοίρειο και αίγειο είδος και στα μόνοπλα, μέτρα ικανά να εξασφαλίζουν τη διενέργεια της αναισθητοποιήσεως αμέσως προ της σφαγής, σύμφωνα με τις  κατάλληλες μεθόδους.  2. Ως αναισθητοποίηση, κατά την έννοια της παρούσας οδηγίας, νοείται η μέθοδος, η οποία, μ'ένα μηχανικό εργαλείο, με τον ηλεκτρισμό ή τη νάρκωση με αέριο, χωρίς επιπτώσεις στην καταλληλότητα του κρέατος και των παραπροϊόντων, όταν εφαρμόζεται σε ζώο, το  βυθίζει σε κατάσταση απωλείας της συνειδήσεως, στην οποία παραμένει μέχρι της σφαγής, ώστε να αποφεύγεται με κάθε τρόπο οποιοσδήποτε περιττός πόνος των ζώων.  Η μέθοδος αυτή πρέπει να εγκρίνεται από την αρμόδια αρχή.   Άρθρο 2  1. Η αρμόδια, σύμφωνα με την εθνική νομοθεσία, αρχή εξασφαλίζει ότι η αναισθητοποίηση πραγματοποιείται με μηχάνημα εγκεκριμένο για το εν λόγω είδος ζώου- ότι το μηχάνημα ευρίσκεται σε καλή κατάσταση από απόψεως λειτουργίας και ότι  χρησιμοποιείται σωστά από άτομο που έχει τις απαραίτητες ικανότητες και γνώσεις.  2. Στην περίπτωση κατά την οποία η ακινητοποίηση αποδεικνύεται απαραίτητη, πρέπει να διενεργείται αμέσως προ της αναισθητοποιήσεως.   Άρθρο 3  Σε ορισμένες ειδικές περιπτώσεις, ιδίως στην επείγουσα σφαγή και στη σφαγή από ιδιοκτήτη της εκμεταλλεύσεως για την προσωπική του κατανάλωση, η αρμόδια αρχή δύναται να εγκρίνει παρεκκλίσεις από τις διατάξεις της παρούσης οδηγίας.Η αρχή, εν  τούτοις, πρέπει να επιβλέπει ώστε να απαλλάσσονται τα ζώα κατά την αναισθητοποίηση και τη σφαγή, από οποιασδήποτε σκληρή μεταχείριση ή περιττό πόνο.   Άρθρο 4  Η παρούσα οδηγία δεν θίγει τις εθνικές διατάξεις που αναφέρονται στις ειδικές μεθόδους σφαγής, οι οποίες απαιτούνται από ορισμένους θρησκευτικούς τύπους.   Άρθρο 5  Τα Κράτη Μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις, για να συμμορφωθούν με τις διατάξεις της παρούσης οδηγίας, το αργότερο την 1η Ιουλίου 1975 και ενημερώνουν προς τούτο αμέσως την Επιτροπή.   Άρθρο 6  Η παρούσα οδηγία απευθύνεται στα Κράτη Μέλη.  Εγινε στις Βρυξέλλες, στις 18 Νοεμβρίου 1974.  Για το Συμβούλιο Ο Πρόεδρος Ch. BONNET  (1) ΕΕ αριθ. Ν 76 της 3.7.1974, σ. 52